Berrikertu 2017-2018. Ikertzaileak kontratatzeko diru-laguntzak. - Ekonomiaren Garapena eta Azpiegitura Saila - Euskadi.eus\nBerrikertu 2017-2018. Ikertzaileak kontratatzeko diru-laguntzak.\nEskaerak eta gainerako agiriak aurkeztea\nAgindu honen xedea da diru-laguntzen araubidea arautzea, langile ikertzaileak kontratatzeko Zientzia, Teknologia eta Berrikuntzaren Euskal Sareko eragileetan eta enpresetan.\nLaguntzen gehieneko zenbatekoa\nKontratazio bakoitzagatik erakunde onuradun bakoitzari eman beharreko laguntzen ehunekoak hauek izango dira gehienez:\n% 60 enpresa txiki eta ertainentzat.\n% 50 gainerako enpresentzat: Enpresa handiak eta enpresa-elkarteak.\nZientzia, Teknologia eta Berrikuntzaren Euskal Sareko (ZTBES) eragileak: % 50.\nDiru-laguntzaren gehieneko zenbatekoak, doktore bat kontratatzen den bakoitzeko, ezin izango da 30.000 eurotik gorakoa izan.\nPrograma honen xederako erabiliko diren baliabide ekonomikoak, esleitutako diru-zuzkidura onesten diren eskaerei erantzuteko erabiliko da, aurreko paragrafoan ezarritako baldintzetan eta 12. artikuluan ezarritako hurrenkeran, aurrekontu-kreditua agortu arte.\nDIRU-LAGUNTZA JASO DEZAKETEN GASTUAK\nAginduaren 6. Artikuloak aipatzen du. Diru-laguntza jaso dezakeen gastutzat hartuko da ikertzailea kontratatzeko kostua: soldata-ordainsari gordina gehi Gizarte Segurantzako enpresa-kuota (urteko kuoten hobaria kenduta, hala badagokio)\nLAGUNTZEN IZAERA ETA DIRU-LAGUNTZA EMATEKO PROZEDURA\nAginduaren 7. aipatzen du\nLaguntzak hauek diru-laguntzak izango dira, eta publikotasun-, lehia- eta objektibotasun-printzipioei jarraituz emango dira.\nLaguntzak hauek “ de minimis” izeneko laguntzak dira eta, Batzordearen 2013ko abenduaren 18ko 1407/2013 Erregelamendua (DO, L 352, 24.12.2013) aplikatzen da.\n12. artikuluan ezarritako lehentasunen arabera antolatuko dira Agindu honetan ezarritako betekizun guztiak betetzen dituzten eskaerak. Ondoren, hurrenkera horri jarraituz esleituko dira diru-laguntzak, 8. artikuluan ezarritako zenbatekoa kontuan izanda, 2.artikuluko kontsignazio ekonomia agortu bitartean.\nDIRU-LAGUNTZEN ORDAINKETA. (Aginduaren 14. biltzen da)\nDiru-laguntza bi zatitan ordainduko da, era honetan:\nLehenengo ordainketa ikertzaileak kontratazio- edo berritze-ekitaldian izango duen kontratazio-denborarekiko proportzionala izango da, eta gehienez ere emandako diru-laguntzaren % 50.\nBetiere, diru-laguntza emateko ebazpena jakinarazi ostean egingo da ordainketa, jakinarazpena jaso eta hamabost eguneko epea igarota uko adierazirik ez bada.\nBigarren ordainketa diru-laguntzak kudeatzeko zuzendaritzaren titularraren ebazpen baten bidez egingo da. Bigarren ordainketa honetan, diru-laguntzaren gainerako zatia ordainduko da, eta urteko programa amaitu ostean likidatuko da; aldez aurretik, bitarteko elektronikoak erabilita, diru-laguntza jaso duten jarduerak egin direla egiaztatzeko agiriak aurkeztu beharko dira.\nAgindu honetan ezarritako diru-laguntzen onuradun honako hauek izan daitezke:\nEnpresak: ETEak edo enpresa handiak, bai eta enpresa-elkarteak ere.\nZientzia, Teknologia eta Berrikuntzaren Euskal Sareko (ZTBES) kide diren eragileak, eta, Zientzia, Teknologia eta Berrikuntzaren Euskal Sarearen osaera arautu eta eguneratzen duen ekainaren 23ko 109/2015 Dekretuan ezarritakoaren arabera egiaztatuak, kategoria hauetan:\nIkerkuntza kooperatiboko zentroak\nEnpresetako I+G unitateak\nAgindu honen ondorioetarako, kontuan izango dira honako definizioak:\nEnpresa: irabazteko asmoarekin jarduera ekonomikoren bat egiten duen erakunde juridiko oro. Minimis laguntzak aplikatzeari buruzko 1407/2013 (EB) Erregelamenduari dagokionez, erakunde berak izatez edo zuzenbidez kontrolatzen dituen erakundeak enpresa bakartzat hartu behar dira.\nEnpresa txiki eta ertainak (ETE): mikroenpresak, enpresa txikiak eta ertainak zehazteko 2003ko maiatzaren 6an Batzordeak emandako 2003/361/EE Gomendioaren arabera.\nEnpresa handia: enpresa txiki eta ertainen kategoriatik kanpo geratzen den edozein.\nEnpresa-elkartea: irabazi-asmorik gabeko enpresa-elkarte sektoriala, eskaera aurkeztean eratuta eta dagokion erregistroan inskribatuta dagoena eta baliozkoa, eta, besteak beste, bere sektorerako ikerketako eta garapeneko proiektuak eta jardunak egiten dituena\nErakunde onuradunek bete beharreko baldintzak:\nErakunde onuradunek EAEn kokatuta egon beharko dute, edo EAEn ekoizpen-zentro bat izan beharko dute.\nErakunde onuradunek zerga-betebeharrak eta Gizarte Segurantzarekikoak beteta izan behar dituzte.\nEzin izango dira erakunde onuradun izan diru-laguntzei buruzko azaroaren 17ko 38/2003 Lege Orokorraren 13. artikuluan zehazten diren egoeretako batean dauden erakundeak.\nEuropako Batzordeak aurretiaz erabaki badu laguntza bat legez kanpokoa eta merkatu bateratuarekin bateraezina dela, berreskuratzeko agindu bat oraindik betetzeko duten erakundeak ezin izango dira onuradun izan.\nErakunde onuradunak ez dira egon behar zigor- eta administrazio-arloan diru-laguntza edo laguntza publikoak lortzeko aukera galtzearekin zigortuta, ez eta hartarako ezgaitzen duen legezko debekuaren eraginpean ere, sexu-diskriminazioaren ondoriozko debekuak barne, 4/2005 Legearen (otsailaren 18koa, Emakumeen eta Gizonen arteko Berdintasunerakoa) azken xedapenetatik seigarrenean xedaturikoari jarraikiz.\nAgindu honek arautzen dituen laguntzak erakunde onuradunei eman eta, hala dagokionean, ordaindu aurretik, ezinbestekoa izango da Euskal Autonomia Erkidegoko Administrazio Orokorrak eta haren erakunde autonomiadunek emandako izaera bereko laguntzen edo diru-laguntzen esparruan hasi den eta oraindik izapidetzen ari den edozein itzulketa- edo zehapen-prozedura amaitzea.\nLaguntza hauen onuradun izateko baldintzak betetzeari eutsi egin beharko zaio, emandako diru-laguntza guztia likidatu arte.\nDIRU-LAGUNTZA JASO DEZAKETEN JARDUERAK:\nDiruz lagundu ahal izango dira:\nDoktore titulua duten langile ikertzaileen kontratuak.\nAzken bi ekitaldietan Berrikertu programa bidez diruz-lagundutako langile ikertzaileen kontratuen berriztatzeak.\nErakunde onuradunek behar bezala justifikatu beharko dute langile ikertzaileak kontratatzeko beharra, egingo dituzten I+G jarduerak garatzeko..\nIkertzaileen kontratazioak edota kontratuen berritzeak erakunde onuradunek EAEko ekoizpen-zentruetan garatuko dituzten I+G proiektuetan lan egiteko izango dira..\nKontratazioa indarrean dagoen lege-esparruaren arabera egin beharko da, eta 40.000 eurokoa izango da urteko gutxieneko soldata-kostua (ordainsari gordina gehi gizarte-segurantzako enpresa-kostua).\nKontratazio berriek hurrengoak bete beharko dituzte:\nKontratatu beharreko ikertzaileak doktore-titulua izan beharko du.\nIkertzaileak erakunde onuradunarekin formalizatuko duten lehenengo kontratua deialdi honen ekitaldian egin beharko da, eta etenik gabeko 12 hilabeteko iraupen jarraitua izango du gutxienez.\nEzin izango dute diru-laguntzarik jaso enpresa bateko ikerketa-talde batetik datorren eta aurretiaz Berrikertu eta Ikertu programen bidez gehienez ere hiru alditan diruz lagunduta egon den kontratua izan duen ikertzailearekin eginiko kontratuek.\nErakunde onuradunek egiaztatu beharko dute kontratua formalizatu aurreko 12 hilabeteetan ez dutela lan-arloko kontratu-loturarik izan proposatutako ikertzailearekin.\nErakunde onuradunek 2 eskaera aurkeztu ahal izango dituzte gehienez. Halaber, hautagaien lehentasun-hurrenkera adierazi beharko dute eskaeran, eta saiatuko dira emakumeen eta gizonen arteko oreka bermatzen, guztiak ere gaitasun, konpetentzia eta prestakuntza egokiarekin.\nGutxienez 2 lanpostu gordeko dira % 33ko edo hortik gorako desgaitasuna duten pertsonak kontratatzeko.\nDeialdiaren araudia HUTS-ZUZENKETA, honako agindu honena: «Agindua, 2017ko abenduaren 5ekoa, Ekonomiaren Garapeneko eta Azpiegituretako sailburuarena, ikertzaileak kontratatzeko diru-laguntzak arautzen dituena. Berrikertu 2017-2018 programa».\nDeialdiaren araudia AGINDUA, 2017ko abenduaren 5ekoa, Ekonomiaren Garapeneko eta Azpiegituretako sailburuarena, zeinaren bidez ikertzaileak kontratatzeko diru-laguntzetarako deialdia egin eta diru-laguntza haiek arautzen baitira. Berrikertu 2017-2018 programa.\nEkonomiaren Garapena eta Azpiegiturak > Ekonomiaren Garapen eta Azpiegitura Sailburua\nEkonomiaren Garapena eta Azpiegiturak > Teknologia, Berrikuntza eta Lehiakortasun Sailburuordetza\nEusko Jaurlaritza - Ekonomia Garapena eta Azpiegiturak\nTeknologia eta Estrategia Zuzendaritza\nTfno.: 945 01 99 85\nTfno.: 945 01 82 54\nEskabideak aurkezteko epea 2018ko urtarrilaren 2ko 9:00etan hasiko da eta 2018ko otsailaren 2ko 12:00etan amaituko da.\nErabilera-gida - Izapide Telematikoa (pdf , 2.85 MB)\nErakunde kontratatzaileari buruzko dokumentazioa\nErakundearen identifikazio-datuak, berariaz adierazita kapital soziala, akziodunak eta osaera.\nErakundearen memoria: Jardueraren deskribapen laburra, ekoizpen-sektorea, langileen egitura (kategoria teknikoak eta sexua zehaztuta), I+Gren arloko aurrekariak, arlo horretan azken urteetan eginiko jarduerak, lortutako emaitzak eta dituen baliabide fisikoak eta giza baliabideak, bai eta ikertzaileak kontratatzeko beharra ere.\nErakunde eskatzailea enpresa-elkarte bat denean, enpresa-elkarteen erregistroko inskripzioaren ziurtagiria aurkeztuko du.\nKontratatutako langileak lan egingo duen proiektuaren edo proiektuen memoria. Memoriaren edukiak honako hauek jaso behar ditu:\nKontratatutako langileak parte hartuko duen I+G proiektuen helburuen laburpena eta erakundearen estrategiak, zeinak proiektu horien oinarri baitira.\nKontratatutako langileak garatuko dituen jardueren plan xehatua, izango duen eginkizuna eta bere espezializazioak erakundearen estrategian duen kokapena zehaztuta.\nIkerketa-proiektuaren emaitzen azterketa eta izan ditzakeen onura ekonomikoak, ingurumenekoak eta sozialak, eta horiek zer nolako eragina daukaten enpresaren lehiakortasuna eta berrikuntza hobetzeko.\nFaseak, proiektuaren iraupena eta aurrekontua.\nKontratatutako langilea txertatuko den ikerketa-taldearen osaera.\nI+G arloaren edo ikerketa-taldearen arduradunaren CV eguneratua.\nKontratatutako langilea txertatuko den taldearen CV kolektiboa.\nLanpostuaren, azpiegitura-zuzkiduraren eta esleituriko zereginen definizio zehatza.\nDiruz lagundu beharreko lan-kontratuaren kopia, kontratuaren xedea eta eginkizunak argi adierazita, bai eta alderdi ekonomikoak eta denborazkoak ere.\nEnpresaren erantzukizunpeko adierazpena. Administrazio- nahiz zigor-araudiaren menpe geratuko da adierazpen hori, datu faltsuak eman ote diren egiaztatzeko honako alderdi hauei dagokienez:\nEnpresaren sailkapena, hauen arabera:\nETE bat izanez gero, halako kalifikazioa izateko ezaugarriak bete behar ditu, Europako Erkidegoko arauei jarraituz, betiere.\nEnpresa handia edo ertaina baldin bada, ezin da egon berregituratze-aldian, eta, hala badago, jasotzen duen berregituratze-laguntzaren berri izan behar du Europako Batzordeak.\nBeste instituzio publikoetan edo pribatuetan, proiektu berarentzat eskatutako eta/edo emandako laguntzak.\nAurreko bi zerga-ekitaldietan eta unekoan jasotako de minimis laguntzak, de minimis laguntzei buruz Batzordeak emandako 1407/2013 (EB) Erregelamenduari lotuta daudenak, hain zuzen ere.\nLana eta familia bateragarri egiteko planak edo berdintasunerako planak izatea, edo Emakundek aukera-berdintasuneko erakunde laguntzaile gisa aitortu izana.\nEnpresa handia bada, Emakumeen eta gizonen egiazko berdintasuna bermatzeko martxoaren 22ko 3/2007 Lege Organikoaren 45.2 artikuluan xedatutakoa betetzen duela.\nProposatutako ikertzaileak kontratua formalizatu aurreko 12 hilabeteetan ez duela izan lan-arloko kontratu-loturarik horiekin edo akzioen edo sozietateen bidez horiekiko lotura daukaten beste batzuekin.\nProposatutako ikertzaileak ez daukala partaidetzarik –zuzeneko edo zeharkako kontrola ahalbidetzen dion partaidetzarik– haien kapitalean edota akzioen edo sozietateen bidez haiekiko lotura duten beste batzuen kapitalean. Lan Autonomoaren Estatutuaren uztailaren 11ko 20/2007 Legearen 1.2.c) artikulua eta Gizarte Segurantzaren Lege Orokorraren testu bateginaren hogeita zazpigarren xedapen gehigarria.\nErakunde eskatzailea ez dela izan kondenatua laguntza edo diru-laguntza publikoak lortzeko aukera galtzea dakarren epai irmo batez, delitu hauetakoren bat egiteagatik: prebarikazioa, funtzionario-eroskeria, ondasun publikoak bidegabe erabiltzea, eragimen-trafikoa, iruzurrak eta legearen aurkako ordainarazpenak edo hirigintza-delituak.\nErakundeak ez duela eskatu borondatezko konkurtsoaren deklaraziorik, prozeduraren batean kaudimengabetzat ez dela jo, konkurtsoan deklaratuta ez dagoela, salbu eta horretan eraginkortasuna hartu badu hitzarmen batek, esku-hartze judizialaren pean ez dagoela edota ez dutela desgaitu Konkurtsoari buruzko uztailaren 9ko 22/2003 Legearen arabera, konkurtsoaren kalifikazio-epaian ezarritako desgaikuntza-aldia amaitu ez bada.\nKausaren batean errudun deklaratua izateagatik administrazioarekin egindako kontraturen baten suntsiarazpen irmorik ez duela eragin.\nEntitate eskatzailea, merkataritza-sozietateetako administratzaileak edo beste pertsona juridiko batzuen legezko ordezkaritza dutenak ez daudela honako lege hauetan jasotako kasuren batean: martxoaren 30eko 3/2015 Legea, Estatuko Administrazio Orokorreko goi-kargudunen jarduna arautzen duena; abenduaren 26ko 53/1984 Legea, administrazio publikoen zerbitzura dauden langileen bateraezintasunena; edo Hauteskunde Erregimen Orokorraren ekainaren 19ko 5/1985 Lege Organikoan araututako kargu hautetsiak izatea, lege horretan edo gai horiek arautzen dituen Euskal Autonomia Erkidegoko araudian ezarritako baldintzetan.\nZerga-egoitza ez duela erregelamenduz zerga-paradisu gisa kalifikatutako herrialde edo lurralde batean.\nOrdainduta dituela diru-laguntzak itzultzeko obligazioak, erregelamenduz zehazten denarekin bat etorriz.\nEbazpen irmo baten bitartez ez duela galdurik diru-laguntzak jasotzeko aukera.\nHonako enpresa hauei ere eragiten dieten diru-laguntzak jasotzeko debekurik ez duela: zuzendaritzan dauden pertsonei edo bestelako inguruabarrei erreparatuz, presuntzioa ezar badaiteke debekua jaso duten beste enpresa batzuen jarraipena edo ondorena direla, eraldatze, bategite edo ondorengotza bitartez.\nEnpresa-elkarteen kasuan, ez daudela nahastuta Elkartzeko Eskubidea arautzen duen martxoaren 22ko 1/2002 Lege Organikoaren 4. artikuluko 5. eta 6. zenbakietan aurreikusitako debekuen kausetan.\nEnpresa-elkarteen kasuan, ez-zilegitasun penalaren zentzuzko zantzuak egoteagatik, inskribatzeko administrazio-prozedura ez dela eten, 1/2002 Lege Organikoaren 30.4. artikuluan xedatutakoari jarraikiz, betiere ebazpen judizial irmorik ematen ez bada, zeinaren bidez inskripzioa egin ahal izango baita dagokion erregistroan.\nErakunde eskatzaileak adierazten du ulertzen duela "enpresa bakarraren" kontzeptua, zeina minimis diru-laguntzak aplikatzeari buruzko 1407/2013 (EB) Erregelamenduaren 2.2 artikuluan ezarrita baitago.\nZerga-betebeharren eta Gizarte Segurantzarekikoen ordainketa egunean duela egiaztatzen duten ziurtagiri ofizialak (sailari horiek eskatzeko baimena eman ez badio bakarrik).\nEnpresentzat eta enpresa-elkarteentzat: administrazio edo organismo eskudunetatik azken bost urteetan I+G proiektuetarako jaso dituzten laguntzak eta/edo diru-laguntzak egiaztatzeko agiriak (ebazpenak, txosten arrazoituak).\nKontratatutako langileari buruzko agiriak.\nNANaren, pasaportearen edo hala badagokio, egoiliar-txartelaren fotokopia, behar bezala konpultsatua.\nUnibertsitate-tituluaren kopia konpultsatua, noiz lortu den argi eta garbi adierazita. Titulua atzerrikoa izanez gero, homologazioa edo baliozkotzea ere aurkeztu beharko da.\nCurriculum Vitaea, erakunde kontratugileak proposatutako lanpostuarekin lotutako merezimendu garrantzitsuenak azpimarratuta, lan-arloari nahiz arlo zientifikoari dagokionez; eskabidearen unean, eguneratuta egon beharko du. Ikerketa-esperientzia egiaztatzeko agiriak ere aurkeztu beharko dira.\nDesgaitasun-ziurtagiria, hala badagokio.\nEgokitzat jotzen den beste edozein informazio\nTeknologia eta Estrategia Zuzendaritzak beharrezko irizten dion dokumentazio edota informazio osagarri guztia eskatu ahalko dio erakunde eskatzaileari, aurkeztutako eskaera behar bezala ulertu, ebaluatu eta izapidetzeko; arau honetan esanbidez aurreikusten ez den guztiari dagokionez, berriz, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legean xedatutakoa aplikatuko da.\nEskabideak behar bezala osatuta aurkezten ez badira edo eskatzen diren agiririk gabe aurkezten badira, onuradunari 10 egun balioduneko epea emango zaio akatsa zuzendu edo falta diren agiriak aurkezteko. Hori egiten ez badu, bere eskaria bertan behera utzitzat joko da eta Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 71.1 artikuluan xedaturikoaren arabera jardungo da.\nLaguntzen justifikazioa. (Aginduaren 14. Artikuloua biltzen da)\nIkertzailearen kontratazioaren osteko 12 hilabeteak amaitu eta hurrengo hiruhilekoan aurkeztu beharko da justifikazioa.\nAmaierako memoria, I+G saileko arduradunak eta proiektuaren arduradunak sinatuta. Memoriak honako hauek jaso beharko ditu:\nDiru-laguntzaren aldian eginiko I+G jardueren eta horien emaitzen deskribapena.\nKontratatutako langileak egin dituen ikerketa-jarduerak.\nDiru-laguntza jaso duen proiektuari eta parte hartzen duen gainerako proiektuei eskainitako hileko orduak adieraziko dira. Horrez gain, proiektu bakoitzeko, beste edozein organismo publiko edo pribatutatik lortu dituen bestelako diru-laguntzak ere adieraziko dira. Dokumentu hau proiektuaren arduradunak eta kontratatutako langileak berak sinatu beharko dute.\nDiru-laguntzaren erakunde onuradunean kontratatutako pertsonak etorkizunerako dituen aukerak.\nLanaren emaitzak argitaratu egin badira, argitalpen horiek aipatuko dira.\nHalaber, lanaren ondoriozko patenteak ere aipatuko dira, egongo balira.\nLan-kontratuaren kopia, sinatuta eta eguneratuta, honako hauek adieraziz: zer lanbide-kategoriatan kontratatzen den pertsona; urteko soldata gordina; iraupena.\nErantzukizunpeko adierazpena, proiektuaren arduradunak eta kontratatutako langileak sinatuta eta zigilatuta. Hauek zehaztuko dira:\nIkertzaileak jasotzen duen ordainsaria, kostu gordina eta enpresaren kargurako gizarte-aseguruak banakatuta, bai eta kuoten hobariak ere, izango balitu.\nKontratu-loturaren konpromisoa enpresaren eta kontratatutako langilearen artean.\nKontratatutako langilearen azken 10T agiria, enpresaren ordezkariak sinatua.\nKontratatutako langilearen azken bi nomina eguneratuak eta horien ordainketa-ziurtagiriak.\nGizarte Segurantzako azken bi TC-2 agiriak eta horien ordainketa-ziurtagiriak.\nErakunde onuradunak programa kudeatzeko zuzendaritzaren esku jarriko du diruz lagundutako jarduera egin dela egiaztatzeko beharrezkoa den dokumentazio guztia, diru-laguntzaren bigarren ordainketa egin aurretik eta dokumentazio hori eskatu eta gero.\ndokumentazioa bete, PDF formatuan (edo onartutako beste batean), eskaneatu eta ordenagailuan gorde.\nBaldin eta pertsona juridiko batek (enpresa/erakundea) edo fisiko batek baimena eman nahi badio beste pertsona bati haren izenean ekintza telematikoak (bere espediente guztietara sartu ahal izatea; agiriak bete eta aurkeztea; haren izenean jakinarazpenak jasotzea eta agiriak sinatzea) Ekonomiaren Garapen eta Azpiegitura Sailaren webgune profesionalean egiteko, beharrezkoa da baimen hori bertan izapidetzea.\nBaimentze agiri-eredua eskuratu: Izapidetza telematikoko egiaztagiri (III. eranskina) (DOC, 82 KB)\nBaimendutako pertsonak egiaztagiri elektroniko baliozkoa eduki behar du.\nBaimen hori honela egin daiteke:\nAURREZ AURRE, izapidetza elektronikorako egiaztagiri baliozkoa ez badu. Izapidetza telematikoko egiaztagiri (III. eranskina) betea Ekonomiaren Garapen eta Azpiegitura Sailaren edozein ordezkaritzatan aurkeztu behar da. Halaber, III. eranskina posta elektronikoz bidali daiteke ordezkaritzetara: agiria bete, sinatu, eskaneatu eta bidali.\nArabako Lurralde Ordezkaritza: orokorra-industria-araba@euskadi.eus\nBizkaiko Lurralde Ordezkaritza: orokorra-industria-bizkaia@euskadi.eus\nGipuzkoako Lurralde Ordezkaritza: orokorra-industria-gipuzkoa@euskadi.eus\nTELEMATIKOKI, izapidetza elektronikorako egiaztagiri baliozkoa badu. “Izapidetza telematikorako baimena" eskaera webgune profesionaleko "Nire lan eremua" ataleko “Baimenak tresna" estekatik aurkez daiteke.\nBaimendutako pertsonen kudeaketa errazte aldera, baimenean adieraz daiteke baimendutako pertsonak (administratzailearen rola) oraingo edo geroko beste pertsona batzuen altak eta errebokatzeak administra ditzakeela.\nSei hilabete, deialdia argitaratu eta hurrengo egunetik kontatzen hasita.


BECeko plaza: euskaldunona edo reggaeton zaleena? - - Baleike.eus\nBECeko plaza: euskaldunona edo reggaeton zaleena?\nIzaskun Urbieta 2017-09-23 11:01\nDatorren abenduaren 17an izango da 2017ko Bertsolari Txapelketa Nagusiko finala BECen. Azken edizioetan egin den bezala, Barakaldon kokatuta dagoen eraikin erraldoiak hartuko du final nagusia. Hainbat euskaltzale eta bertsozale batuko dira bertan, hala, euskal kulturaren arnasgune bihurtuz beste behin ere. Baina beti horrela gertatzen al da?\nWebgune honetan euskal txonia nintzela aitortu nuenetik, nire txonismo maila ez da graduz igo udara guztian (nahiz eta horretarako sasoi egokia izan). Lasai antzera pasatu dut udara, eta soilik lanera bidean, kotxean, entzun ditut udarako kantak deitzen diren horiek. Baina aurreko astean ezohiko zerbait gertatu zen...\nBertsolari Txapelketa Nagusia izango da aurtengo udazkenean (gaur hasiko da kanporaketa saioa), eta dagoeneko kultur ekitaldi honetako detaileak ezagutarazi dituzte antolatzaileek: noiz eta non izango diren kanporaketak, noiz jokatuko den finala... Gustukoa dut bertsolaritza eta txapelketa zalea naiz, beraz, informazioa tentu handiz barneratu dut.\nUda osoan Getariako Kaia-Kaipe jatetxean ibili naiz lanean eta pasa den astelehenean bezero berezi bat izan genuen. Jakin genuen nazioarteko artista ospetsu baten bisita izango genuela baina arrastorik ere ez genekien zein izango zen. Bat batean furgoneta beltz bat agertu zen jatetxe aurrera eta bi gizonezko altu eta indartsu jaitsi ziren bertatik. “Hemen dator famosoa”, esan zuen lankide batek. Jarraian betaurreko beltzak eta txapel batekin tapatuta nazioarteko abeslari garrantzitsu hori jaitsi zen. Zein zen? Maluma abeslari kolonbiarra. Handik bi egunera BECen kontzertua eskaini behar zuen, eta Donostian lo egiten zuela aprobetxatuz gurera etorri zen bazkaltzera. Zer jan zuen ez dizuet kontatuko baina gustura gelditu zela esan dezaket.\nJatetxean pasa zuen ordu eta erdian, zerbitzari askoen hormonak aztoratuta izan ziren (nireak ez hainbeste, adin bat daukat…), baina berarekin argazki bat atera ondoren kontuak apaldu ziren. Hurrengo egunean baina, Malumaren bisita hitzetik hortzera ibili genuen eta zoro haizean edo, kontzertura joango ginela pentsatu genuen. Sarrera guztiak agortuta izango zirela pentsatu genuen, baina keba. Hala, 10 pertsona joan ginen kontzertura. Groupi ederra osatu genuen, gure nagusia barne, egun bateko fans-ak bihurtuta.\nBEC-era iritsi ginenean, ilara luze batekin topatu ginen baina jendea zintzo zegoela esan daiteke. Aparteko kartelik gabe, builarik egin gabe... Hori bai, ikerketa soziologiko bat eginez gero laburpena erraz egin daiteke: 15-20 urte bitarteko neska koadrilak, bikoteak, eta 40 urtetik gorako ia inor. Hori bai, entzule gehienak hegoamerikarrak ziren, emanaldian zehar publikoan agertu ziren banderek adierazten zuten bezala.\nPistan egon ginen kontzertua ikusten eta egia esan ederki pasa genuen, azkenean, bere kantu asko ezagunak genituen eta dantzatzeko tokia ere nahikoa eta gehiegi genuen. Kontzertua hasi baino lehentxeago ordea, harmailetara begira jarri nintzen. Duela lau urte orduko Bertsolari Txapelketa Nagusian izan nintzen, gaikaldean, oholtzatik nahiko urruti. A ze aldea! pentsatu nuen. Malumaren kontzertuan pista betea zegoen baina harmailak guztiz betetzeko oraindik nahikoa leku ikusten zen libre.\nKamaleoia bezalakoa da BEC. Askotariko ekitaldiak izaten dira bertan, anitzak eta bata bestearekin zerikusirik gabekoak. Baina azken aldi honetan hausnarketarako parada hartu nuen. Zer da BEC? Bertsolari Txapelketa Nagusian adibidez euskaldunon plaza da, gure txokoa, gure arnasgune garrantzitsua. Aurrekoan aldiz, beste batzuen arnasgune bihurtu zen. Zilegia ere bai, noski. Eta horrela jarrai dezala. Gainera, finalaren aurretik beste betekada garrantzitsu bat ere izango du, izan ere, azaroaren 17an Shakiraren kontzertua izango da. Euskaldun reggaeton zaleak bertan izango dira ziur aski.


“Zu hemen zaude, AEK ere bai”, euskara ikasteko matrikulazio kanpaina abian | Euskal Herria | KAZETA\n“Zu hemen zaude, AEK ere bai”, euskara ikasteko matrikulazio kanpaina abian\nIkasturtearen sartzearekin batera, irailaren 3an AEKk matrikulazio kanpaina aurkeztu zuen Gasteizen. Euskal Herri osoan 100 gau eskola baino gehiagotan izanen da euskara ikasteko posibilitatea, baina baita beste tresnei esker ere. Irailaren 17an ate idekiak izanen dira gau eskoletan.\nKazeta|2019/09/05 07:50|0 iruzkin Eguneratua:\nAurtengo Korrika Gasteizen bukatu dela eta, AEKko arduradunek Arabako hiriburua hautatu zuten kanpaina berriari hauspoa emateko.\nAEKk euskara ikasteko proposatzen duen eskaintza zabala aurkeztu zuen Gasteizen. Erakunde euskaltzaleak “Zu hemen zaude, AEK ere bai” leloa hautatu du abian den matrikulazio kanpaina berrirako. Alizia Iribarren koordinatzaile nagusia eta orain arte langintza horretan aritu den Mertxe Mugika arduratu ziren kanpainaren berri emateaz, ondoan Artezkaritza Kontseiluko kideak zituztela.\nKanpaina abian da eta irailean zehar eman beharko da izena. AEKko arduradunek nabarmendu dutenez, informazioa eskuratzeko biderik errazena tokian tokiko gau eskolarekin harremanetan sartzea da. Ipar Euskal Herrian hogei bat badira. Web atariak ere informazio anitz eskaintzen du euskara ikasteko interesa duen ororentzat.\nGau eskoletan izaten diren ohiko eskola ikastaroekin batera, autoikaskuntza, online ikastaroak, barnetegiak, mintzapraktikak, normalizazio plangintzak eta itzulpen nahiz zuzenketa zerbitzuak eskaintzen ditu helduen euskalduntze eta alfabetatzeaz arduratzen den erakundeak. Ikasleek hainbat abantaila ere izanen dituzte, tartean Aizu! aldizkaria urririk jasotzea edo udako barnetegietan %25eko beherapena, besteren artean.


Egile eskubideak - hiru Presentacion - Urrutiko Lanbide Heziketako Institutua\nEgile eskubideakDerechos de autor\nDOI fundazioaren webgunea (ingelesez).\nBatzuek uste dute Interneten ateratzen den informazio guztia askatasun osoarekin erabil daitekeela. Hala ere, publikoari irekita dagoen sarea den arren, webeko edukiek egilearen eskubideen legedia bete behar dute, sormen intelektualak baitira, beraz, eduki horiek grabatzeko eta publikoki banatzeko egilearen baimena behar da.\nPlagio-deliturik ez egiteko, beharrezkoa da obraren egilea aipatzea. Bestela, isunak ordaindu behar izateko eta kartzelara joateko arriskua dago.\nEspainako Estatuan, egilearen eskubideak batez ere Jabetza Intelektualari buruzko Legean jasota daude. Zehazki, Jabetza Intelektualari buruzko Legeko 10. artikuluan, honakoa esaten da: "Jabetza intelektualaren babesa dute literaturako, artearen alorreko eta zientziako sormeneko lan original guztiek, edozein baliabide edo euskarriren bidez, ukitu ahal diren eta ezin diren, egun ezagunak direnen edo etorkizunean asmatzen direnen bidez adieraziak...".\nDefinizio horretan, sarean dauden testu-mota guztiak, bideo-grabazioak, audio-grabazioak, irudiak, animazioak, datu-baseak edo software-programak sartzen dira.\nEtorkizunean izan daitezkeen plagioak saihesteko, edo atzeman badira behintzat plagioei aurre egiteko, legezko bi tresna daude gaur egun: Jabetza Intelektualaren Erregistro Orokorra eta Bidegabeko Lehiaren Legea.\nLehenengoari dagokionez, sormen-lana Jabetza Intelektualaren Erregistro Orokorrean erregistratu behar da. Erregistro horretan, lanaren jabe edo egilea den enpresaren izena, bai eta erregistratzen den eguna ere adierazi behar dira. Sormen-lanaren data eta egilea egiaztatzeko beste era bat notarioaren akta da. Musika, irudiak, bideoak edo grafikoak babesteko ere ur-markak, hatz-markak edo datu-fitxategi txikiak erabil daitezke. Era berean, data probatzat baliagarria izan dadin, notarioaren aurrean erregistratzea ere beharrezkoa da.\nBestalde, obra erregistratu gabe badago, Bidegabeko Lehiari buruzko Legeaz baliatzeko aukera dago. 11.2 artikuluan honakoa adierazten da: "hirugarren baten prestazioen imitazioa bidegabetzat joko da, baldin kontsumitzaileek prestazio horrekin elkartzeko egokia bada, edo bestearen izen onaren edo ahaleginaren aprobetxamendu bidegabea egiten bada".\nDOI (Digital Object Identifier) sistema sare digitaletan dauden jabetza intelektualeko eskubideak bete behar dituzten edukiak modu automatizatuan identifikatzeko eta trukatzeko sortutako sistema da.\nDOI guztiak desberdinak dira, eta bi elementurekin osatzen dira, aurrizkiarekin eta atzizkiarekin. Bi elementu horiek banaketa-barra batekin (/) bereizten dira. Barra honen ezkerreko aldean zenbaki bat jartzen da (aurrizkia). Horrek erakundea identifikatzen du eta bakarra izan behar du. Aldez aurretik, zenbaki hori International DOI Foundation-ek edo haren agentzia erregistratzaileetako batek esleitzen du. Banaketa-barraren eskuineko aldean kodea dago (atzizkia).\nKode hori, aldiz, erregistratzen den erakundeak esleitzen du. Kode hori kate alfanumerikoa edo ISBN (International Standard Book Number) bezalako beste identifikadore bat izan daiteke. DOIak Corporation for National Research Initiatives korporazioak kudeatzen duen Handle sisteman biltegiratzen dira.\nDOI sistemaren aplikazioen artean, besteak beste, artikuluen, irudien, softwarearen eta abarren DOIak aipatutako erakundean gordetzeko aukera nabarmen daiteke. Izan ere, horrela, aipatu egin daitezke eta beste erakunde batzuekin lotu.\nGaur egun DOI sistema erabiltzen duten enpresa gehienak argitalpen-sektore tradizionalean hasi eta on line eremura pasatu diren enpresak dira.


Euskal Herriaren bilakaera historian, mapen bidez - Aretxabaleta - Goiena.eus\nEuskal Herriaren bilakaera historian, mapen bidez\nZuriñe Velez de Mendizabal 2013-11-04 11:00\n'Euskal Herriko mapak. Euskal Herria kartografian eta testigantza historikoetan'. Horixe da azaroan zehar Arkupen ikusgai egongo den erakusketa. Jose Mari Espartza idazle eta historialariaren 'Mapas para una nación' liburuan oinarritutako erakusketa da, gainera.\nErakusketa ibiltaria Donostiako San Telmo museoan egon da aurretik. Espartzak bere liburuan jasotzen dituen mapen lagin bat ikusgai egongo da bertan. "Badira bi gauza, batetik kartografia dago (mapak) eta bestetik nik ahozko kartografia deitzen ditudanak daude. Azken horiek entziklopedietatik zein literaturatik jasotako esaldiak dira, esaterako; ahoz zein idatziz Euskal Herriari buruz egin izan diren definizioak, hain zuzen".\nErakusketaren bidez denboran joan-etorria egiten da, Espartzak azaldu duenez. "Lehenbiziko mapa XI. mende ingurukoa da, baina egun ezagutzen ditugun kartografia eta mapa moduan, XVI. mendetik honakoak dira".\nMadrilen, Parisen, Londresen eta beste hainbat tokitan ibili zen Espartza bere lana osatzeko, eta horrek eman zion lan handien, azaldu duenez. "Ahozko kartografia hori biltzeko egia da liburu asko kontsultatu behar izan ditudala, bidaiariek zer esaten zuten ikusi, Alemania eta Frantziako entziklopediek zer jaso duten ikusi... Beti-beti agertzen da Euskal Herriko definizio bat."\nHorren harira, badagoela definizio klasiko bat eman du aditzera: "XVI eta XVII. mendeetan Euskal Herrian erabiltzen zena, eta zazpi probintziak aipatzen dira". Erakusketan mendetan eman diren aldaerak jasotzen dira: "Batzuetan Bizkaia moduan ezagutzen zen Euskal Herria, bestetan Kantabria moduan, edo lau lurraldetan banatuta zegoen..."\nOndo definitutako herrialdea\nEspartzak esan du mapa horiek guztiek erakusten dutela Euskal Herria Espainia baino definituagoa egon dela beti: "Asko aldatu da Espainia: Gaztela izatetik inperio izatera, eta egun ez dituzten lurrak edukitzera: Korsika, Sardinia, Filipinak...".\nHori guztiori Arkupen egongo da ikusgai, astelehenetik egubakoitzera, 11:00etatik 13:00etara eta 18:00etatik 20:00etara; zapatuetan goizez bakarrik eta domeka eta jaiegunetan itxita egongo da.


Autonomoen eta enpresen BEZa | Laboral Kutxa\nAutonomoen eta enpresen BEZa\nEspainiako zerga-sistemako hiru zerga nagusietako bat da Balio Erantsiaren gaineko Zerga (BEZa), Pertsona Fisikoen Errentaren gaineko Zergarekin (PFEZrekin) eta Sozietateen gaineko Zergarekin batera.\nHori dela eta, enpresarientzat beharrezkoa da BEZaren alderdirik garrantzitsuenak ezagutzea. Artikulu honetan, BEZaren funtzionamenduari buruzko gida bat eskaintzen dizugu: zer den, zenbat mota dauden, zein diren zerga ordaintzeko modu desberdinak eta zer betebehar ditugun Ogasunarekin.\nGogorarazten dizugu, gainera, abenduan doako mintegi bat antolatuko dugula autonomoen eta enpresa txikien zergei buruz.\nZer da BEZa?\nBEZa zeharkako zerga bat da, ondasun eta zerbitzuen gaineko kontsumoaren gainean ordaintzen dena.\nHonako hau da zeharkako zergen ezaugarri nagusia: zerga zuzenak ez bezala, ez daude zergadunen ezaugarri pertsonalen mende, kontsumitutako produktuaren mende baizik. Hau da, ez dira zergadunen errentaren araberakoak, berak egiten duen kontsumoaren araberakoak baizik. Gainera, eragile ekonomiko batek biltzen du zerga (enpresak eta enpresariak), nahiz eta hori, oro har, zerga-karga jasaten duena ez izan. Hala, BEZaren zeharkako izaerari esker, produkzio-kateko enpresa edo autonomo bakoitzak hurrengo mailara eramaten du bere BEZa, azken kontsumitzailearengana heldu arte, horrek ordaintzen baitu zerga azkenean.\nHau da, autonomo eta enpresek ondasun edo zerbitzuen salmentara eramaten dute BEZa (erosleek ordain dezaten), eta erosketan jasaten dute (autonomoek edo enpresek berek ordaintzen dute). Ogasunaren aurrean, horrek esan nahi du enpresariei ordaindu behar zaiela zerga. Haientzat, berriz, gastu kengarria da.\nZer kargatzen du BEZak?\nEnpresariek eta profesionalek beren jardueraren bidez emandako ondasun eta zerbitzuak kargatzen ditu BEZak.\nHorrez gain, Europar Batasuneko erosketetan eta ondasunen inportazioan ere aplikatzen da. Inportazioetan, hain zuzen, desberdina da BEZa, Europar Batasuneko herrialde bateko salatzaileari erosten zaion ala ez.\nIa produktu eta zerbitzu guztietan aplikatzen da BEZa, oso gutxi dira zerga horren kargarik ez dutenak. Partikularrei etxebizitzak alokatzea edo aseguruak dira horietako batzuk.\nOro har, zenbat eta oinarrizkoagoa izan produktuaren beharra, orduan eta BEZ txikiagoa aplikatzen zaio. Hona hemen gaur egun indarrean dauden BEZ motak:\nBEZ orokorra (% 21)\nIzenak dioen bezala, produktu eta zerbitzu guztiei aplikatzen zaien ehuneko lehenetsia da.\nBEZ murriztua (% 10)\nOinarrizko produktu eta zerbitzuei aplikatzen zaie, hala nola elikagaiei (batzuei supermurriztua aplikatzen zaie), bidaiarien garraioari, ostalaritzari, etxebizitzari eta abarri.\nBEZ supermurriztua (% 4)\nPremia biziko produktutzat hartzen direnei aplikatzen zaie, esaterako elikagai batzuei (ogiari, esneari, arrautzei, frutei, barazkiei, zerealei, gaztari eta abarri). Era berean, medikamentuei, liburuei, prentsari eta babes publikoren bat duten etxebizitzei ere aplikatzen zaie.\nBEZetik salbuetsitako produktu eta zerbitzuak\nBerez BEZ mota bat ez bada ere, laugarren talde bat bereiz daiteke zerga horretan: BEZetik salbuetsitako produktu eta zerbitzuak, hau da, zerga ordaintzeko beharrik eragiten ez dutenak. Horrek esan nahi du produktu eta zerbitzu horien salmenta-prezioari ez zaiola erantsiko BEZa. Ez dira, beraz, gainerako produktuak bezalakoak alde horretatik.\nHorietako batzuk dira aseguruak, profesional mediko eta osasun-zerbitzu jakin batzuen laguntza eta irakaskuntza (azken kasu horretan, ñabardura batzuekin).\nEspainiako lurralde osoan aplikatzen da BEZa, salbu eta Kanarietan, Ceutan eta Melillan. Leku horietan araubide berezia dute. Hala, Kanarietan BEZaren aldaera bat dute: IGIC (Kanarietako Zeharkako Zerga Orokorra) deritzona. Zerga horrek berezko tasak ditu.\nBEZak araubide orokor bat eta araubide berezi batzuk ditu. Araudi orokorra aplikatzen da araudi bereziak aplikatzerik ez dagoenean, haiei uko egiten zaienean edo haietatik baztertuta geratzen denean. Araubide orokorra aplikatzen ez den egoera horietako bat hau da: jarduera salbuetsita egotea.\nAraubide horretan dauden enpresariek eta enpresek dagokion BEZ tasa fakturatu behar diete euren bezeroei (% 21, % 10 edo % 4), produktu edo zerbitzu bat saltzen dietenean. Haiei ere, dagokion BEZa jasanaraziko diete euren hornitzaileek. Ogasunaren ondoreetarako, kalkulatu behar da sortutako edo jasanarazitako BEZaren (bezeroek ordaintzen dutenaren) eta jasandako BEZaren (hornitzaileek aplikatzen dutenaren) arteko aldea.\nHileko edo hiru hilean behingo aitorpenean (303 modeloko inprimakiaren bidez) kalkulatu behar dugu jasanarazitako BEZaren eta jasandako BEZaren arteko alde hori. Aitorpen horrek bi emaitza eman diezazkiguke:\n• Negatiboa: aitorpena noiz egiten den, zenbatekoa gorde egingo dugu etorkizunean positiboak ateratzen diren aitorpenak konpentsatzeko, edo, urteko aitorpena bada, zenbatekoa itzultzeko eska diezaiokegu Ogasunari.\n• Positiboa: likidazioaren emaitza positiboa bada, dagokion zenbatekoa ordaindu behar diogu Ogasunari.\nHonako hauek dira ohikoenak: baliokidetasun-errekargua; araubide erraztua, eta nekazaritza, abeltzaintza eta arrantzaren araubide berezia. Halere, badira beste batzuk:\n• Erabilitako ondasun, arte-objektu, antzinako gauza eta bilduma-objektuen araubide berezia.\n• Bidaia-agentzien araubide berezia.\n• Inbertsioko urrearekin egiten diren eragiketei aplikatu beharreko araubide berezia.\n• Telekomunikazio-, irrati- eta telebista-zerbitzuei nahiz baliabide elektronikoen bidez egiten diren zerbitzuei aplikatu beharreko araubide bereziak.\n• Kutxa-irizpidearen araubide berezia.\nOndoren, baliokidetasun-errekarguaren araubide berezia eta araubide erraztua azalduko dizkizugu.\nBaliokidetasun-errekarguaren araubide berezia Pertsona Fisikoen Errentaren gaineko Zergan (PEFZn) errenta-eratxikipeneko araubideko pertsona fisiko edo erakundeak diren txikizkako merkatariei aplikatzen zaie (sozietate zibil gisa edo ondasun-erkidego gisa).\nAraubide horri esker, BEZa era erraztuan eraman daiteke eta ez da hiru hilean behingo BEZ aitorpenik aurkeztu behar (Europar Batasunaren barruko erosketak egiten direnean izan ezik), ezta urteko laburpenik ere. Horrez gain, eragiketa bakoitzaren faktura zehaztua ere ez da egin behar: nahikoa da zenbateko gordina (hau da, BEZa barne duena) jasotzen duen erosketa-tiketa aurkeztea.\nHalere, Ogasunak salbuespen batzuk egiten ditu araubide horretan, hala nola bitxien salerosketa, motordun ibilgailuena, larru naturaleko jantziena, arte-objektuena, antzinako eta bigarren eskuko gauzena eta abarrena.\nArtikulu honetan, araubide horren funtzionamendua azalduko dizugu zehatz-mehatz.\nModulukako araubidea ere esaten zaio. BEZ araubide horren ezaugarri nagusia hauxe da: urteko gutxieneko kuota bat kalkulatzen da, zeinaren arabera hiru hilean behingo sarrera finkoak egingo diren. Horrek nahikotxo errazten du BEZ aitorpenaren tramitea. Izan ere, zenbateko finko bat likidatuko da, benetako salmentak eta fakturazioa edozein direla ere. Halere, ekitaldiaren bukaeran, azken zenbatekoa erregularizatu egin beharko da, hau da, ekitaldian zehar izandako negozio-bolumen erreala doitu behar da.\nHonako baldintza hauek betetzen dituztenei aplikatzen zaie araubidea:\n• PFEZn errentak eratxikitzeko araubidean dauden pertsona fisikoak edo erakundeak izatea. Azken kasu horretan, bazkideek, jaraunsleek, erkideek edo partaideek pertsona fisikoak izan behar dute.\n• Haien jarduera bakoitza BEZaren araubide berezi erraztuaren indizeak eta moduluak onartzen dituen arauaren barruan egotea, eta arauak jarduera bakoitzerako ezarritako mugak ez gainditzea.\n• Aurreko urteko sarrera- eta erosketa-bolumenak araudian finkatutako gehieneko mugak ez gainditzea.\n• Araubide horren aplikazioari esanbidez edo isilbidez uko ez egitea.\nOro har, araubide horretako BEZaren likidazioa honela zehaztuko da: jarduera horretako «eragiketa korronteen bidez sortutako kuoten» eta «eragiketa korronteen bidez jasandako kuoten» arteko aldea kalkulatuz. Edonola ere, ordaindu beharreko gutxieneko zenbateko bat egongo da. Zenbateko hori ekitaldirako indize eta moduluak zehazten dituen arauak finkatuko du.\nAraubide erraztuan, ekitaldiaren bukaeran zehazten da BEZaren likidazioaren emaitza. Halere, enpresariak edo profesionalak konturako sarrera egin behar du hiru hilean behin.\nNork aurkeztu behar ditu BEZaren aldizkako aitorpenak?\nBEZaren eraginpeko jardueraren bat betetzen duten enpresa edo enpresa guztiek aurkeztu behar dituzte BEZ aitorpenak, salbu eta salbuetsitako jarduerak betetzen dituztenek eta baliokidetasun-errekarguan betetzen dituztenek.\nMEC2022 programak 3.350.000 euro bideratzen ditu merkataritza-establezimenduak modernizatzeko laguntzetarako\nInteresdunek 2022ko maiatzaren 17tik irailaren 30era edo kreditua agortu arte aurkeztu ahal izango dituzte eskabideak, eta behar den publizitatea emango...\nEusko Jaurlaritzak Next Gen webgunea aurkeztu du, Europako funtsen deialdietara, lizitazioetara eta laguntzetara sartzeko\nEusko Jaurlaritzak webgune espezifiko bat prestatu du Next Generation Euskadi funtsekin lotuta. Aurkeztu den webgunea aipatutako planari buruzko informaziora eta egitura-funtsetara...\nAraba, Bizkaia eta Gipuzkoak premiazko neurriak adostu dituzte, egungo egoera ekonomikoak gehien kaltetutako sektoreei likidezia emateko\nArabako, Bizkaiko eta Gipuzkoako foru aldundiek neurri sorta bat adostu dute egungo egoera ekonomiko globalaren ondorioen eraginpean dauden eragile ekonomikoen...\nNafarroako Gobernuak 700.000 euro inguru bideratuko ditu 2022an hurbileko merkataritzan lehiakortasuna hobetzeko eta ekintzailetza sustatzeko\nNafarroako Gobernuko Turismo, Merkataritza eta Kontsumo Zuzendaritza Nagusiak 697.160 euroko laguntzak emango ditu 2022an txikizkako merkataritza-enpresen lehiakortasuna hobetzeko eta merkataritza-sektorean ekintzailetza sustatzeko. Diru-laguntzak...\nEuskadik 3,9 milioi euro jasoko ditu Next Generation funtsetatik, turismo-ostatuko enpresei lotutako energia-efizientziako proiektuetarako\nMinistro Kontseiluak Euskadin 3,9 milioi euro banatzea onartu du, Berreskuratze, Eraldaketa eta Erresilientzia Planeko 14. osagaiaren esparruan turismo-enpresei lotutako energia-efizientziako...\nArabako Foru Aldundiak premiazko neurriak iragarri ditu Ukrainaren pairatzen duen inbasioak eragindako krisiari aurre egiteko\nForu gobernua hausnartzen ari den ekintzen artean, zerga itzulketak bizkortzea (BEZa, nekazaritzako gasolioa, errenta-kanpaina) eta zergak ordaintzeko egutegiak berrikustea daude....


NOGak bihotzekoak edo bularreko anginak jota ospitalizatuta dauden pazienteentzako errehabilitazio unitatea izanen du . Noticias de Navarra\nnavarra.es - Lunes, 14 de Mayo de 2018 - Actualizado a las 14:45h\nErrehabilitazio Kardiakorako Unitate berria Nafarroako Ospitale zaharraren beheko solairuan hutsik dagoen 600 metro koadro inguruko esparruan kokatuko da, Errehabilitazio Zerbitzuaren ondoan, eta bertan, Kardiologiako eta Errehabilitazioko bi kontsulta, Erizaintzako kontsulta bat eta ariketa monitorizatuko 12 postu dituen gimnasioa sortzea aurreikusi da. Zerbitzua hau abian jartzeko egin beharreko moldaketa lanak ekainean hasi eta urtearen bukaerarako amaitzea espero da, unitatea 2019an funtzionamenduan jartzeko asmoz. Lanen aurreikusitako kostua 500.000 euro ingurukoa da, eta ekipamenduaren 260.000 eurokoa. Zerbitzua abiarazteko egin beharreko egokitze lanak ekainean hasi eta urte bukaerarako amaitzea espero da, unitatea 2019an funtzionamenduan jartzeko asmoz. Lanen aurreikusitako kostua 500.000 euro ingurukoa da eta ekipamenduarena 260.000 eurokoa.\nProiektu hau Osasunbideak kardiopatia duen pazientearentzat abian duen Prebentzio Kardiobaskularrerako eta Zainketa jarraituetarako planaren barnean gauzatuko da. Instalazio berriak NOGeko Medikuntza Fisikoaren eta Errehabilitazioaren Zerbitzuarekin, Bihotzeko Atal Klinikoarekin eta Lehen Mailako Arretako gerentziarekin batera definitu eta bultzatu dira. Unitate honetako tratamenduak kardiopatia iskemikoari eta gutxiegitasun kardiakoari zuzendutako arreta mailakatua eta paziente balbularren ebakuntza ondoko jarraipena nahiz biriketako hipertentsioaren, jaiotzetiko kardiopatien eta bestelako patologien jarraipena bilduko ditu. Arrisku baxuko pazienteei ariketa fisikorako programa anbulatorioa diseinatuko zaie, Lehen Mailako Arretaren gidaritzapean. Arrisku moderatua duteak unitate barruko ariketa programetan sartuko dira, 2 eta 3 hilabete bitarteko iraupenaz.


Albisteak - paperezko hodi zirkularrak zein produktuetarako egokiak dira?\nGaur egun, paperezko tutu zirkularrak ontziratu daitezke nonahi eta aplikazio eszenatokiak gero eta dibertsifikatuagoak daude, hau da, jendearen bizitzarekin lotura estua dutenak. merkatuak asko kezkatu duen ontzi berdea. Beraz, paperezko hodi zirkularrak zer produktuetarako egokiak dira? Ikus dezagun.\nOntzi berdeak ezartzerakoan, paperezko ontziak ontzien alorreko hainbat industriaren alde egin dute, eta paperezko tutu biribila, paperezko ontzi mota gisa, merkatuaren arreta bihurtu da. Gaur egun, paperezko tutu zirkularrak ontziratu dira. elikagaietan, eguneroko produktu kimikoetan, oparietan, produktu elektronikoetan eta beste hainbat alorretan oso erabilia da kontsumitzaile gehienek aitortu dutena.\nPaperezko hodi zirkularra paperezko ontziak izan arren, jakina denez, paperezko ontzi tradizionalekiko desberdina da. Denok dakigunez, paperezko ontzi tradizionalak, hala nola paperezko kaxak, paperezko poltsak, zigilatze txarra dela eta, paperezko ontziak aplikazio eremuan muga handiak ditu. Paperezko hodi zirkularrak neurri batean paperezko ontzien zigilatze txarra hobetzeko, papera ontziratzeko gero eta produktu gehiagoren zigilatze beharrak asetzeko.\nGaur egun, paperezko hodi zirkularreko ontziak elikagaien ontzien alorrean erabiltzen dira, janari ontzi gehienen zigilatze beharrak asetzen baitituzte eta efektu iragazgaitza eta hezetasunarekin bat egiten dute. Merkatuaren lehia gero eta gogorragoan paperezko tutu ontzi biribilek jokatzen dute eginkizun garrantzitsua marketin prozesu osoan.\nOpari kaxa magnetikoak, Posta-kutxen inprimaketa, Opari Kutxa Labainkorrak, Flower Packaigng kutxa, Loreak Ontziratzeko Kutxa, Opari kaxa tolesgarriak,


Amorebieta-Etxanoko Udalak Euskara sustatzeko ekintza plan berria jarri du abian - Mugalari KulturaMugalari Kultura\nAmorebieta-Etxanoko Udalak Euskara sustatzeko ekintza plan berria jarri du abian\nAmorebieta-Etxanoko Udalak, Euskara sustatzeko ekintza plana 2019-2021 jarri du abian. Plan berri honek Eusko Jaularitzaren ereduari heldu dio eta hiru helburu estrategikoak ditu: euskararen jabekuntza, erabilera eta elikadura. Dokumentuak hamabi esparruen inguruan hartuko diren neurriak ditu, aurreko Planari, 2015tik 2017ra indarreko egon zena, jarraitutasuna emateko eta esparru batzuk indartzeko asmoz.\nPlan berriak gazteen arteko euskararen erabilera, teknologia berrien erabilera euskaraz eta erabilera arlo sozioekonomikoan sustatuko ditu bereziki. Halaber, euskaraz dakiten umeengandiko euskaraz ez dakiten helduenganako transmisioari ekingo dio, tailerrak antolatuz haurrek haien gurasoei eta aitita-amamei euskaraz hitz egitea irakatsi diezaietela.\nLuciano Martínez, Kultura eta Kiroletako zinegotzia da.\nAmorebieta-Etxanoko Euskara Sustatzeko Ekintza Plana 2019-2021, 2015-2017ko Planaren bertsio eguneratuta da. Aurreko planaren helburuen %80a bete egin zen, pasa den urtean Udalak Elhuyari eskatutako ebaluazioaren emaitzen arabera.


Pili Zabala: Podemosen izarrak botak eskegiko ditu • ZUZEU\nPili Zabala: Podemosen izarrak botak eskegiko ditu –\nDuela egun gutxi, plaza honetan bertan ikasturte politiko berrirako galdera batzuk bota nituen airera. Galdera horien artean Podemosen burbuila lehertzera zihoala aipatu nuen eta Pili Zabala bera hori konfirmatzera dator. Azken egunotan jakin dugu politika uztera doala eta ez dela berriz lehendakarigai izango. Tira, ez da lehenengo aldia honakoa. Antzeko zerbait gertatu zen Laura Mintegirekin. Hala ere, badira zenbait desberdintasun nabarmen, Zabala agerian uzten dutenak.\nPolitikak lehendik ere bazituen futbolaren hainbat ezaugarri. Hoolioganismoa esaterako. Baina azken boladan, eta batez ere “politika berria” deritzonean bogan jarri da fitxaketen sukarra. Orain lehendakarigaiak fitxaketa dira hainbat alderdiren plantelean. Nor fitxatuko du Podemosek hurrengo lehendakarigai izateko? Zabala berak aurpegia eman aurretik beste izen batzuk ere atera ziren mahai gainera hedabideetan. Zurrumurruen kazetaritza (oximorona, bide batez) ohikoa bihurtu da egunkarien politikako orrietan. Baina ikusten duzunez, errendimendu txarra duen lateral ezker baten pare alboratu dute (da) Pili Zabala ere.\nPodemosen izarraren errendimendua oso txarra izan da. 5 hilabeteko baja hartu zuen, parlamentutik kanpo geratuz eta bertako politika zeharo baldintzatuz. Podemosetik ez dute inoiz zehaztu baja horren arrazoia, eremu pribatuari zegokiona zela argudiatuta. Kontua da Zabalaren ausentziak, EAEko aurrekontuei oposizioak egindako osoko zuzenketa baliorik gabe utzi zuela, besteak beste.\nPili Zabala: «Legegintzaldi amaierara arte iraungo dut, eta gero banoa»\nKapritxoa ala esperimentua\n“Legegintzaldi amaierara arte iraungo dut eta gero joan egingo naiz”, esan dio Zabalak Gipuzkoan gehien saltzen den egunkariari. Iraun? Harrigarria da lehendakarigai izateko erronka eta konpromisoa hartzen duenak zailtasunak izatea legegintzaldi bati eusteko. Are gehiago 5 hilabetez baja hartuta. Hori gutxi balitz gehitu du: “Ez zait gustatzen gaur egun politika nola egiten den”. Edo oso naif da Zabala, edo aitzakia hoberik ezin zuen topatu. Politikara sartzen denak ez omen daki, horrek albo kalteak dituela. Zalantza zera da, bere buruari proposatutako esperimentu bat zen lehendakari gai izatea? Kapritxoa zen? Ala fokuen beroan egoteko beharra? Argi dagoena da konpromisoa ez dela saltoa ematera bultzatu zuena.\nahal dugu, Pili Zabala, podemos, politika\nZer duzu buruan “Pili Zabala: Podemosen izarrak botak eskegiko ditu”-ri buruz\nMaila 2018-08-11 23:07\nPili Zabala, Ernesto Gasco… oso interesgarria guztia. Guk ez dugu Salvame, horren gainetik gaude bai jauna.


Badator Feministaldia — Gaztezulo\nBadator Feministaldia Hilaren 14an hasiko da jaialdia, Donostian, eta abenduaren 19an bukatuko da. Tartean, askotariko hitzaldiak, irakurketak eta solasaldiak izango dira, besteak beste. https://www.gaztezulo.eus/albisteak/badator-feministaldia https://www.gaztezulo.eus/@@site-logo/logoa.png\nHilaren 14an hasiko da jaialdia, Donostian, eta abenduaren 19an bukatuko da. Tartean, askotariko hitzaldiak, irakurketak eta solasaldiak izango dira, besteak beste.\nDatorren astean hasiko da Donostiako XV. Feministaldia, kultura feministaren jaialdia; astelehenean, hilaren 14an hasiko da jaialdia, eta abenduaren 19an bukatuko da. Tartean, askotariko hitzaldiak, irakurketak eta solasaldiak izango dira, besteak beste.\nAbenduaren 14ko estreinaldia 16:30-20:00etan izango da, Terraformaziorako poltsak zientzia fikzio eta kontakizunen lantegiarekin.\nHELEN TORRES, soziologoa, hezitzailea, itzultzailea eta aktibista feminista izango da gidaria.\nGainera, Ursula K. Le Guin eta Donna Harawayrekin soka irudietara jolastuko dute, poltsa bat egin eta heroiaren kontakizuna hazi diren kontakizunekin deseraikiz, beste mundu batzuk ereiteko. Telazko poltsa eramatea gomendatzen dute, eta hari, soka eta orratzak ongi etorriak izango dira.\nAldi berean, 16:30-20:00etan, Zentzudunagoak diren munduak irudikatzeko irrati lantegia eskainiko du CONSONNI, argitaletxeak. Elkarrekin pentsatu eta irudikatzeko irrati lantegi bat izango da. Irratian esperientzia ez da beharrezkoa, gogoak edukitzea baizik. Birtualki lan egingo dute (eta baita presentzialki ere, ahal den heinean), eta lantegiak radioshow edo podcast forma hartuko du.\nEgitaraua PDFn // Programa en PDF\nJaialdiko hitzaldietara joateko, Feministaldiaren webgunean eman behar da izena, eta lekurik gabe geldituz gero, jaialdiak jakinarazi du itxaron zerrenda dutela; beraz, plaza duen norbaitek joaterik izango ez balu, itxaron zerrendakoak joango lirateke.


Leza - GUARDIA-ARABAKO ERRIOXAKO KUADRILLA\nBidegurutze batean kokaturik, herriak XVI. mendeko armarridun etxe errenazentistak eta bestelako eraikin nobleak dauzka. San Martin parrokiak portada isabeldarra, erretaula nagusi neoklasikoa eta izar-ganga ederra ditu.\nLezako upategi gehienak herriaren ekialdean dagoen muino txiki batean daude, La Lombilla izenekoa. Lurrean egindako kobak dira, bere garaian ardo gozoak egiteko balio izan zutenak eta, denbora pasatu ahala, bestelako eraikin funtzionalagoek baina ez hain maitagarriek ordezkatu dituztenak.\nInguruan El Sotillo eta Layaza trikuharriak bisitatu ditzakezu, lur horietan bizi izandako gizon eta emakumeen historiaurreko aztarnak baitira. Lezatik oso gertu, Herrera mendatean zehar, Errioxako Behatokira joan zaitezke, bertatik Errioxa jatorrizko deiturak hartzen duen eremu gehienaren geografia ikusterik izango duzu eta.\nOndare naturalari dagokionez, Leza Arabako Errioxako herri pribilegiatua da, masa begetal ugari baitu eta ondorioz, dibertsitate biologiko handia. Honen erakusgarri Garrantzi Komunitarioko Lekua den Kantabria Mendilerroa, El Encinedo Artadia eta Erkameztia dira. Arabako Errioxako jatorrizko landarediaren azken aztarnak dira; izan ere, nekazaritza intentsiboak eskualdeko jatorrizko basoak aldatu ditu eta. Gordeleku hauek balio izugarria hartu dute lekukotasunaren eta ekologiaren aldetik; eta are balio handiagoa, toki horiek gaur egun inguruko fauna mediterranearraren aterpe nagusia direla eta espezie horiek gure Erkidegoan benetan urriak direla kontuan hartzen badugu.\nUdaletxearen telefonoa: 945 605 021\nPosta elektronikoa: aleza.secretaria@ayto.araba.eus


Milaka ikasle mobilizatu da hezkuntza sistema propioaren alde\nTopatu | 2016-03-17\nIzaera desberdina izan dute tokian-toki egindako asanblada, tailer eta protesta ekintzek. Iruñean eta Gasteizen istiluak sortu dira Poliziaren eta gazteen artean, eta denera hamabi ekintzaile atzeman ditu Ertzaintzak.\nZapalduen eta askapenaren mesedera egongo den hezkuntza eredua eraiki ahal izateko, Ikasle Abertzaleek ezinbestekoa ikusten dute LOMCE, EU2015, 3+2 edota frantziar Gobernuak Ipar Euskal Herriko eskoletan inposatzen duen hezkuntza eredua apurtzea. Ez dute jasotzen duten hezkuntza formala beste inoren esku utzi nahi, eskua hartu nahi dute sistema herritarren mesedera jartzeko eta herritarren beharrak asetzeko. Horretarako, alternatiba errealak eraiki eta gaurdanik martxan jartzeko apustua egin dute, eta gaurko eguna inflexio puntu bezala markatu; ikasgelak hustu eta kaleak hartu dituzte milaka ikaslek.\nHerriko Etxearen aurrean bildu dira Bernat Etxepare lizeoko ikasleak, baxoa azterketa euskaraz egiteko eskubidea aldarrikatzeko. 100 lagun inguru bildu dira elkarretaratzean, eta dantza eginez eman diote amaiera mobilizazioari. Irudi bateratua eman nahi izan dute gaur, euskal hiztun eta euskal ikasle gisa pairatzen dituzten eskubide urraketak salatzeko. Jakinarazi dute Baxoa Euskaraz dinamikatik Frantziako Estatuak inposatutako hezkuntza sisteman eragin nahi dutela, zapaltzailea delako berez. Uste dute baxoa ezinbestean frantsesez egitera behartzea euskal ikasleak alineatzeko modu bat dela, eta borrokarako konpromisoan berretsi dira: "Ez dugu etsiko eskola euskalduna, parekidea, eduki propioak landuko dituena eta baldintza duinetan gauzatuko dena eraiki arte".\nBizkaitarrek Termibusen zuten hitzordua jarrita 11:30ean, eta zuzenean abiatu dira San Mameseko Ingeniaritza fakultatera. Astelehenean Ertzaintzak indarrez kanporatu zituen bertatik Herri Unibertsitatea aurrera eramaten zeuden ikasleak, eta gertaera hori salatzeko "okupatu" dute hezigunea. Minutu batzuk lehenago, San Mameseko ikasleek agerraldia egin dute asteleheneko gertaerak salatu eta ikastetxeko zuzendaritzaren zein Ertzaintzaren jarrera salatzeko (ikusi bideoa hemen). Espazioa hartu eta tailerrak egin dituzte bertan: hezkidetza, beldurra, pedagogia, okupazioa, Herri Unibertsitatea eta LOMCE desobeditu. Lan-saioak amaitu ostean, eserialdi bat egin dute Hezkuntza Delegaritza aurrean, errepidea moztuz. Ertzaintza gerturatu den arren, ez da istilurik izan.\nIbaetako Campuseko aulariotik hasi dute manifestazioa milaka ikaslek. Unibertsitateko, Lanbide Heziketako, Batxilergoko eta DBHko ikasleak bildu dira protestara. Antiguo auzoa zeharkatu dute oihu eta aldarrikapen artean; kapitalismoaren eta erreformen aurkako margoketak egin dituzte banketxeetan, eta hezkuntza sistema propioaren aldeko pankartak eskegi dituzte bidean zehar. Hiri erdialdea igaro eta Bulebarrean amaitu dute mobilizazioa, ikasleak borroka egiten jarraitzera eta konpromisoak hartzera deituz.\nGoizean goiz hasi dira mobilizatzen Gasteizko Campuseko ikasleak. Piketeen bidez fakultate guztiak ixtea lortu dute. Ertzaintzak, inguruan bueltaka egon den arren, ez du eskua hartu piketeen amaiera arte. Hainbat ikasle identifikatu du, eta momentu horretan hasi da berotzen giroa. Campuseko zutabea Andre Mari Zuriaren plazara abiatu da, eta manifestazio orokorrak hamar minutu besterik ez du iraun. Ertzaintza manifestarien aurka oldartu da, eta istiluak Alde Zaharrean zehar zabaldu dira. Poliziak zortzi gazte atxilotu ditu modu bortitzean, eta horietako bat erietxeratu egin dute buruko traumatismoarekin. Ertzaintzak izan duen jarrera eta atxiloketak salatzeko arratsaldeko 18:00etan gazte andana batu da Andra Mari Zuriaren plazan.\nGaua unibertsitatean pasa dute NUPeko ikasleek, eta piketeekin ekin diote egunari goizean goiz; jarraika izan dute denbora guztian segurtasun indar pribatua. Hezkuntza ertaineko ikastetxeetan, aldiz, herri eskolak egin dituzte goizean. Eguerdian egin dute bat guztiek, mobilizazio orokorrean. Zutabeak egin dituzte bertara joateko, eta Sakanakoak autobusez joan dira Iruñera. Manifestazioa hasi aurretik azpimarratu dute ikasleek paper garrantzitsua jokatzen dutela hezkuntza sistema eraldatzeko, eta botere hori sortzea beraien esku dagoela. Aldarri horrekin hasi dute martxa, eta nahiko lasaia izan da Sarasate pasealekura heldu arte. Margo gorria bota dute banketxeetara, eta manifestazioa amaitutakoan Alde Zaharrera mugitzen hasi dira ikasleak. Une horretan, Espainiako Polizia Nazionalak neska bat geldiarazi eta paretaren aurka jarri du. Miatu ostean furgonetan eraman du, eta hortik aurrera istiluak izan dira ikasleen eta Poliziaren artean. Guztira lau ikasle atxilotu dituzte.\nIKASLE ABERTZALEAK ANTOLAKUNDEAREN BALORAZIOA\nGaurko mobilizazio egunaren inguruko balorazio-oharra zabaldu du Ikasle Abertzaleak antolakundeak. Egungo hezkuntza ereduarekin eta erreformekin apurtzea eta herriaren mesedetara egongo den hezkuntza eredua eraikitzea ziren gaurko egunaren helburuak. Etsaiak horren aurrean “errepresioaren bidea” aukeratu duela salatu dute.\nIruñean Herri Eskola jendetsuak burutu direla adierazi dute. NUPen antolatutako itxialdiaren ondoren ikasleak mobilizatzera deitu dituzte eta manifestazioa amaitu ondoren Polizia Nazionala ikasleen aurka oldartu eta lau ikasle atxilotu dituztela salatu dute.\nDonostiako manifestazioa “azken urteotako jendetsuena” izan dela azpimarratu dute. Ibaetan zegoen Europako bandera kendu dute zenbait ikaslek, “bizitzako arlo guztiak merkantilizatu nahi dituztela” salatzeko.\nBilbon aldiz, manifestazioan bildutako ikasleek Ingenieritza Fakultatea okupatu dute, astelehenean Herri Unibertsitatea burutzen ari zirela Ertzaintzak desalojatu zituztela salatzeko. “Erasoa ikasle guztien kontrakoa” dela azpimarratu dute eta “hezkuntza ereduen arteko talkak” argi utzi dituzte, hainbat tailer antolatuz: LOMCEri desobedientzia, pedagogia askatzailea...\nGasteizen, Farmaziako Fakultatea izan ezik beste guztiak itxita egon direla adierazi dute. Hiriko heziguneetatik zutabeak irten eta manifestazio nagusiarekin batu dira milaka ikasle. “Miseriara kondenatzen dituzten multinazionalak” zeintzuk diren argi utzi nahi izan dute bertan. Zortzi izan dira Ertzaintzak atxilotu dituen ikasleak.\nBaionan, Baxoa Euskaraz taldeak mobilizazioarekin bat egin eta Herriko Etxearen aurrean elkarretaratzea deitu eta dozenaka ikasle bertaratu direla adierazi dute.\nHerrietan (Orereta, Lizarra, Beasain, Laudio...) Herri Eskolak, asanbladak eta ekitaldiak burutu direla azaldu dute, tokian tokiko errealitatea kontuan hartuz. Nafarroan adibidez, Nafar Gobernuari interpelazio zuzena eginez.\nDatozen egunetan balorazio sakonagoa egingo dutela azpimarratu dute, “PNV, PP eta indar polizialen errepresio kasu bortitzak” salatuz.\nGoizeko atxiloketak salatzeko kontzentrazioak egin dituzte Gasteiz eta Iruñean.\n(Klikatu herri/hirien izenetan)\n BAIONA BILBO\nMOBILIZAZIOAK HERRI ETA ESKUALDEETAN


Eguberrietako ospakizunek Sarea ere harrapatu dute, eta software libreak lantzen ari direnek eta beste zenbait taldek aski modu bitxiak aurkitu dituzte beren inguruneari ere Gabon ukitua emateko.\nNola apaindu ordenagailua\nInternauta sutsua (geek izenez deitzen dute ingelesez, sare-zomorro, alegia) metro koadro gutxian bizi da, baina horrek ez du esan nahi mundu txikia denik harena; mundu fisikoa izan liteke txikia, baina birtuala, ordea, aski zabala da. Baina geek hori ere, ordenagailuaren bidez sartzen da mundu birtual horretara, eta, beraz, Eguberrietako espiritua lau haizeetara zabaldu nahi badu, gailu horren bidez egin beharko du hori ere. Eta horretarako, ordenagailua bera apaindu dezake, edo lan-mahaia eta bere ingurua. Interneten, izan ere, hainbat orrik eskaintzen dituzte era horretako apaingarriak.\nProduktu horiek, gehienetan, USB gailu bidez elikatzen dira; hau da, apaintzen duten ordenagailuak berak hornitzen ditu energiaz. Hasteko, adibidez, ohiko sagua albo batera utzi, eta USB sagu optiko bat jar dezakegu, Aita Noelen irudia eta elur artifiziala dauzkana ur-burbuila batean. Erabiltzaileak sagua mugitzen duen aldiro, Aita Noel igeri hasiko da likidotan eta elurra ere mugituko du, mara-mara sagu barrenean. Gadget edo gailu horrek 17 dolar balio du (12 euro inguru), eta Usgbeek.com dendan saltzen dute.\nUSB bidezko elur-panpinak ere badira merkatuan. Etengabe argi eginez ibiltzen dira, eta kolorea aldatuz: gorrotik urdinera, urdinetik berdera eta berdetik zurira. Ordenagailuari konektatzen zaion LED diodo bati esker egin dezake hori. Usbgeek.com dendan saltzen dute hori ere, eta 10 dolar balio du (7 euro pasatxo).\nEguberrietako USB zuhaitzetan ere eskaintza handia dago. Usbgeek.com orriak, adibidez, bi produktu dauzka aukeran. Zuntz optikoz egindako izeia da horietako bat; argia egiten du, eta polita geratzen da iluntasunean. 25 zentimetro da luze, eta 175 gramoko pisua dauka. USB bidezko beste zuhaitza, berriz, lau zikloko LED diodoekin dabilen izeia da; hau da, adarrak lau koloretakoak ageri zaizkio: urdina (anil-kolorea) gorri bizia, berdea (turkesa-kolorea) eta xanpain-urrea. 15 zentimetro da luze eta 95 gramoko pisua du. Bateragarria da Mac-ekin, Windows-ekin eta PlayStation 2 eta 3 kontsolekin.\nPantaila Eguberrietako argiz inguratzeko aukera ere badago, eta horrekin batera, eskaintza berean, saguarentzako alfonbratxoa eta esku-euskarria ere sartzen dituzte, horiek ere Eguberrietako irudiz jantziak. 17 dolar balio du guztiak (12 euro inguru) Usbgeek.com dendan.\nNabigatzaileari ere ematen ahal zaio Eguberri itxura. Mozilla fundazioak, adibidez, Eguberriekin zerikusia duten zenbait lotura jarri ditu Firefox erabiltzen dutenentzat. Horien artean, bi dira aipagarriak: Tinseltown da bat, zeinak Eguberrietako paisaia elurtu polit bat eransten dion nabigatzaileari, erabelar hostoz eta opariz betea. X-Mas izenekoa da bestea, eta hor ere paisaia elurtua ageri da, baina gehiago errespetatzen ditu nabigatzailearen beraren ikonoak, eta erabiltzailearen begiak gutxiago nahasten dira; hiru sistema eragile nagusientzat diseinatua dago lotura hori (Windows, Linux eta Mac OS).\n'Geek' erako Eguberri-zuhaitzak\nOrdenagailua ez ezik, etxea ere apaindu daiteke kultura teknologikoari aipamen egiten dioten gauzekin, eta berdin lanlekua edo logela ere. Horietako batzuk, egia esan, nahiko bitxiak dira. Thinkgeek.com orrian, adibidez, USB bidezko izeiak saltzen dituzte, zuntz optikoz eginak (pila alkalinoekin ere badabiltza). Etxeko edozein lekutan jar daitezke, eta ordenagailuarekin pizten dira, wifi bidez (beraz, ez du ordenagailutik gertu egon beharrik).\nTreetopia.com orrian, berriz, bost minutuan muntatzen diren zuhaitzak saltzen dituzte, argi ugari eta indartsuz hornituak (800 argi-terminal baino gehiago dituzte). Ez dira zuhaitz naturalak: armazoi malgu bat dute oinarrian (kutxatik atera bezala irekitzen da), eta horren inguruan, zirkuituz eta diodoz osatutako egitura konplexua.\nBeste zenbaitek erabiltzailearen esku uzten dute apaingarria sortzeko aukera: laser-izpi bat eskaintzen diote, plastikoak moldatzeko horietakoa, eta hortik aurrera, eredu gisa jartzen dizkioten diseinuei begira, norberaren begiak eta eskuak erabakiko dute nondik moztu. Benarent.co.uk orriak, adibidez (Erresuma Batukoa da), zuhaitz eta elur-orein aski politak egiteko baliabideak eskaintzen ditu.\nGauzak errazago egin nahi dituenak, Eguberrietako zuhaitzak proiektatzen dituen gailu bat eros dezake. Aski da piztea eta horma baterantz zuzentzea (distantzia egokian jarrita, betiere). Metro eta erdiko zuhaitzaren irudia ikusi ahalko dugu, guk nahi dugun lekuan; pilekin dabil, eta noranahi mugi daiteke.


Amurriok Gerra Zibilaren Arkeologia eta ondarearen sozializazioari buruzko proiektua martxan jartzen du San Pedro mendian . El Correo\nAmurriok Gerra Zibilaren Arkeologia eta ondarearen sozializazioari buruzko proiektua martxan jartzen du San Pedro mendian\nHamabost ikerlariz osatutako talde interdisziplinar batek Gerra Zibilaren Arkeologia eta ondarearen sozializazioari buruzko proiektu bat martxan jarri du San Pedro mendian (Amurrio, Araba), Xurxo Ayánek zuzendua eta Josu Santamarina eta Sergio Escribano (UPV-EHU) ko-zuzendari bezala. 2016ko urriaren 24tik azaroaren 7ra, talde honek analisi, dokumentazio eta balio-hartze lan integral bati ekingo dio gerra-posizio hauetan.\nZenbait borroka-gune industuak izango dira: lubakiak, tiratzaile-postuak, gotorlekuak, ametrailadore-kokaguneak, etab. Gainera, lan hauekin batera, inguruko ahozko testigantzak jasoko dira, artxibo historikoetan hustuketa dokumentala egingo da eta sozializaziorako eta dibulgazio zientifikorako programa oso bat martxan jarriko da: hitzaldiak eta barferentziak, ikastetxeen bisitak, ate irekietako jardunaldiak, Gerra Zibileko errekreazio historikoak, etab.\nSan Pedro media, Amurrio (Araba) eta Urduña (Bizkaia) arteko konbergentzian, bigarren mailako frontea izan zen 1936an, baina “Legutioko guduan” (1936ko abendua), euskal errepublikarren erasoaldi bakarra gatazka osoan, borroka-gune garrantzitsua bilakatu zen. Bi ikuspegi ideologiko zeharo aurkakoen arteko guda materializatu egin zen hemen: Bakunin Batailoiko miliziano anarkistek (CNT), beste indar errepublikarrekin batera, gailur hau hartzea lortu zuten, haren kontrola unera arte Francoren Ejertzitoko erreketeek zutelarik. Ondoren, fronte hau nahiko egonkor mantendu zen hilabete luzez, errepublikarren kontrolpean, baina 1937ko maiatzean, frankistek Bizkaia osoa erasotzen ari zirelarik, alemaniar (Kondor Legioa) eta italiar (Corpo Truppe Volontarie) indar modernoek erresistentzia antifaxista suntsitu zuten. Handik gutxira, euskal fronte osoa desagerrarazia izan zen.\nSan Pedro mendian, Euskadiko Gerra Zibila ulertzeko baliagarriak zaizkigun istorioak, mikro-gertaerak eta eraikinak biltzen diren. Honakoa da Euskal Herriko Unibertsitateak martxan jarritako Gerra Zibilaren Arkeologiako lehenengo proiektu espezifikoa. Babesleen artean, Amurrioko Udala, Aztarna elkarte etnografikoa, Ondare Zientzien Institutua (CSIC), Ondare Eraikiaren Ikerketa Taldea (GPAC, UPV-EHU), Ondarearen Dokumentazio Geometrikoaren Laborategia (LDGP, UPV-EHU), Paisaia Kulturalen eta Ondarearen UNESCO Katedra (UPV-EHU), Vital Fundazioa, Lubakikoak errekreazio historikorako taldea eta Eusko Jaurlaritza ditugu. Lan guzti hauei ekiteko 12.000 euroko finantzaketa bildu izan da.


Hasiera » Azken albisteak » Giza Eskubideak » Pipa batean, Uso-estalpe batean: Etxerik gabekoak bizi diren lekuan\nkultura • Giza Eskubideak • Berriak • Turismo • Joerak • Hainbat Albiste\nEtxerik gabekoak bizi diren lekuan\nLanik egin ez duen jende asko eta alokairuan edo hipotekan atzean geratu diren askok, etxegabetzeak are epidemia bihurtzen ari dira COVID-19 pandemia dela eta.\nZoriontsuentzat etxerik gabe aurkitzen direnek senideekin bizitzeko aukera dute beren etxeetan.\nNora joan ez dutenentzat aterpetxeak daude, baina lekua oso mugatua da.\nBeraz, kalean aurkitzen direnek aterpe faltari aurre egiteko modu paregabeak aurkitu dituzte.\nSeguruenik aldi baterako etxebizitza ohikoena karpa da. Espaloietan zehar eta parkeetan komunitate txikiak bezala sortzen dira perretxikoak bezain azkar hazten diren bezain laster. Hiri askok "miaketak" egiten dituzte eta etxerik gabekoak alde egitera behartzen dituzte, hurrengo egunean beste leku batzuetan kokatutako kanpaleku berriak aurkitzeko. Etengabeko dadoa jaurti eta etxerik gabeko Monopoly jokoaren taula zeharkatzeko joko etengabea da.\nZubien azpian leku arruntak daude etxerik ez dutenak bildu eta benetan komunitate nahiko landuak izaten dituzte. Eguraldiaren gainetik aterpe batzuk edukitzen laguntzen du eta baita etxerik ez dutenen begirada indibidualetatik bistatik kanpo egotea ere. Leku horietako batzuk kanpamentuak dira, hiri txikiak, ehunka lagunen hitzez hitz.\nOrain gutxi etxerik gabeko askorentzat, oraindik ere autoa dute eta bertan hartzen dute bizilekua. Ibilgailu batean bizitzeak Vehicular Homelessness deitzen da eta AEBetako hirietan gora egiten ari da. 16,000 pertsona baino gehiago bizi dira beren ibilgailuetan Los Angelesen, Kalifornian, bakarrik.\nZenbait hiritan legeak onartu dira etxerik gabekoei aurre egiteko beren ibilgailuetan gauetik lo egitetik. Bihotz atseginak dituzten beste hiri batzuek aparkalekuak egiten dituzte jendeak gauean aparkatu ahal izateko autoetan lo egiteko. Zurrumurruen arabera, WalMartek gaua aparkalekuetan pasatzen duten autoak barkatu ditzakeela dio.\nTurismo gorriak eztanda egin du Txinan 2021ean\nUgandako tour operadoreek lehendakari ohiaren galera atsekabetzen dute ...\nIndiako Bidaia eta Turismo industria erortzen\nDelta aldaera Hawaiin hedatzen da 30,000 bidaiari gisa ...


Pardalaren tatuajeak tinta diseinu ideiak - Tatuajeak Art Ideas\n1. Sparrow tatuajea atzealdeko sorbaldetan emakumeen itxura erakargarria bihurtzen da\nEmakumeek Sparrow tatuajea maite dute sorbaldaren atzealdean; Tatuaje-diseinu hau liluragarria iruditzen zaie\n2. Puztia tatuajea goiko izterretik ekartzen dute itxura feminista.\nNeskenek Txinparta tatuajea gustatzen zaie beren goiko izterretan. Tatuaje diseinu hau erakargarria da eta kalitate femeninoa handitzen du.\n3. Lore horia duten gorrizko tatuajeak itxura polita eta erakargarria ematen diete\nBrownek maite dute Sparrow Tattoo lore horia, tinta diseinua; Tatuaje-diseinu honek gorputz-kolorearekin bat egiten du itxura bikain eta ederra emateko\n4. Pinguino tatuaje beltzarekin diseinatutako alboko sabelaren gainean, neskek liluratuko dute\nLarruazal distiratsua duten emakumeek Sparrow tatuajearen tinta beltzaren diseinua marraztuko dute beren alboko sabelean, erakargarri eta erakargarriagoak egiteko.\n5. Goiko bularraldeko Sparrowek itxura dotorea dute\nGizonak The Sparrow Tattoo bezalako gizonezkoak beren goiko bularrean. Tatuaje-diseinu honek itxura dotorea du\n6. Pinguino tatuaje hanketan egiten ladies itxura ederra.\nPuztia tatuajeak hanketan egiten du emakumeek eder eta erakargarriagoa publikoarentzat.\n7. Pardelaren tatuajeak eskuarekin itxura dotorea egiten du\nBrown gizonezkoek tinta urdina diseinatuko dute Sparrow tatuajea eskuan; Tatuaje-diseinu honek gorputz-azalaren kolorea betetzen du itxura liluragarria eta klasikoa lortzeko\n8. Pardelaren tatuaje diseinua beren sabelean, neska erakargarriak egingo ditu\nAzal distiratsua duten emakumeek Sparrow tatuajearen diseinu hau egingo dute beren sabelean erakargarriak eta erakargarriak izateko\n9. Puztia tatuajea tinta beltzeko nahasketarekin esku hartzen dute\nBikote batzuek Sparrow tatuajea beren behatzetan beren maitasun eternala erakusteko elkarrengandik\n10. Pardelaren hankako tatuajeak neskek itxura zoragarria dute\nLadies maite Sparrow tatuaje beren hankak eman bere itxura harrigarri.\n11. Garezurraren tatuaje emakumeak gerrian azaltzen du itxura ederrez\nKolore marroi iluneko emakumeak marroi tinta maite dute, Sparrow tatuaje diseinua beren alboan gerrian itxura ederrez egiteko\n12. Tronu beltzaren tatuaje txarrak beren sabeleko alboko diseinuan egingo dira, neska liluragarriak eta goiko beltzarekin lotuko dituztenak\nAzal distiratsua duten galtzada beltzek gorrizko tatuajearen diseinua egingo dute beren sabelean, erakargarriagoak eta erakargarriak izateko.\n13. Sparrow tatuajea atzealdeko sorbaldetan emakumeen itxura erakargarria bihurtzen da\n14. Garezurraren tatuaje aldakak inguruan neskek itxura bikainak egiten dituzte\nGirls blusers tiro jarriz maite Sparrow tatuaje beren aldakak inguruan. Horrek itxura bikaina ematen die\n15. Pardalaren tatuaje bizkarrean neska bat erakargarria eta dotorea bihurtzen da\nGirls maite Sparrow tatuaje beren bizkarrean. Horrek erakargarri eta dotoreago bihurtzen ditu\n16. Pinguino tatuajeak tinta urdineko diseinuarekin itxura harrigarria dakar\nBrown nesken tinta urdinaren diseinua Sparrow tatuajea maite du; Tatuaje-diseinu hau harrigarri eta ederra da\n17. Puztia sorbaldako tatuajeak nesken begi gatibua ematen du\nNeskatilak, mahuka motz lepodunak jantzita, Sparrow tatuaje bat egingo dute sorbaldan, publikoarentzat begirune gatibu agerrarazteko\n18. Sparrow Tattoo sorbaldan itxura dotorea dakar\nNeska gustatzen zait haize txundigarri eder bat sorbaldan. Tatuaje-diseinu honek bikainak dira.\n19. Emakumeek txilintak tatuatzen dituzte beren orkatilan\nNeska bat Sparrow tatuajea egiten dute orkatilan, hankak erakusteko eta erakargarriagoak egiteko\n20. Pardalaren jainkozko tatuajea oinez egin ohi da\nNeska Txorizo tatuajea hanketan egin eta hankak erakusteko eta erakarpen puntu bat egiteko\n21. Pardalezko tatuajeak beheko besoetan egiten du gizona\nPardalaren tatuajeak beheko besoetan gizonezkoek nahiago dituzte dapper itxura emateko\n22. Pardalaren jainkozko tatuajea oinez egin ohi da\nNeska Sparrow tatuajea tinta beltzarekin diseinatu dute hanketan, hankak erakusteko eta erakarpen puntu bat egiteko\n23. Txorizo tatuajea oinez egiten du neska itxura erakargarria\nNesken artean, Sparrow tatuajea hanketan egiten dute, lore diseinuarekin, hankak erakusteko eta erakarpen puntu bat egiteko\n24. Puztia tatuajea alboko lepoan egin gizon bat itxura polita\nTatuaje gorrizko takoiaren tinta beltzaren alboko lepoan kamiseta beltzarekin bat etorriko da gizonei itxura ederragoa emateko\neskuko tatuajeakbularrean tatuajeakelefante tatuajeakuarela tatuajetatuaje ideiakBihotz tatuajeakmaite tatuajeakiparrorratza tatuajelehoien tatuajeakscorpion tatuajekoroa tatuajeakbeso tatuajeakbikote tatuajeakmusika tatuajeakaingeru tatuajeakkoi fish tattootximeleta tatuajeaktatuaje tribalakOrkatila tatuajeakbegi tatuajeolagarroa tatuajeonena lagun tatuajeakdiamante tatuajearreba tatuajeakeguzki tatuajeaktatuajeak gizonentzatoinez tatuajeakcherry blossom tatuajemehndi diseinuaarrow tatuajeTatuaje geometrikoakneskentzat tatuajeaklepoko tatuajeakmanga tatuajeakzodiako zeinu tatuajeakLuma Tattoomoon tatuajeaktatuaje infinituaLotus lore tatuajecute tatuajeakigo tatuajeakatzera tatuajeakarrano tatuajeakcat tatuajeakrip tattoosaingura tatuajeakhegazti tatuajeaktatuaje gurutzatuakhenna tatuajelore tatuajeak


Zerbitzuak eta ordutegiak - Euskararen Interpretazio Zentroa | Euskara sustatzen - Azkue Fundazioa- Euskara sustatzen\nHasiera • Euskararen Etxea • Interpretazio Zentroa • Zerbitzuak eta ordutegiak\nEuskararen Interpretazio Zentroa bisitariei begira prestatu da. Hau dela eta, bai instalazioak bai edukiak, talde-bisitak hartzeko erabat egokituta daude.\nTaldeetako ikustaldiak eta publiko orokorra\nIbilbidean zehar, erakusketako edukiei buruzko azalpenak emango dituen gidari espezializatu bat egongo da bisitariekin.\nIkustaldiak lau hizkuntzatan (euskaraz, gaztelaniaz, ingelesez eta frantsesez) egiteko aukera dago eta aldez aurretik hitzartu behar dira 20-25 pertsona inguruko taldeentzat pentsatuak daudela kontutan harturik.\nGidak bisitariekin batera egingo du bisita eta hauen jakinmina, ezagutza maila eta interesetara doituko du edukia.\nBeste dataren batean etorri nahi izanez gero edo bisita mota berezia egin, jar zaitez gurekin harremanetan.\nEuskararen Interpretazio Zentroa ikustera etorri nahi baduzu, ipin zaitez harremanetan honako telefono zenbakia erabiliz 94 402 80 81 edo hemen sakatuz.\nIkastetxeentzako ikustaldi gidatuak\nIkustaldi gidatu hauek ikastetxeetako ikasle taldeei zuzenduta daude: Lehen Hezkuntzako Bigarren eta Hirugarren ziklokoei eta Derrigorrezko Bigarren Hezkuntzako Lehenengo eta Bigarren ziklokoei hain zuzen.\nBisitaldiak 20-25 ikasle inguruko taldeentzat antolatu dira eta gidari espezializatu batek zuzenduko ditu.\nIkastetxeetatik datozen taldeei bisita lau hizkuntzatan egiteko aukera eskaintzen zaie: euskara, gaztelania, ingeles edo frantsesez.\nBisita euskaraz egiten dutenentzat, Euskararen Interpretazio Zentroaren ikustaldiaz gain, tailer teknologiko bat burutzea eskaintzen diegu baita ere. Tailer honetan komiki digital bat osatzearekin batera, teknologiarekin lotutako gai baten edukia lantzen dute begiralearekin.\nGai eta edukiek beti erabilpenaren inguruko heziketa eta sentsibilizazioa lortzearen helburua daukate. Ikasleek sortutako lanekin lehiaketa bat dugu martxan.\nIkasturte osoan zehar, iraila eta ekaina bitartean, goizez, 10:00etatik 14:00ak arte. Bi ordutako txandak erreserbatzen dira talde bakoitzeko.\nEzinduentzat egokituta: Zentroak igogailua du minusbaliotasun fisikoak dituzten pertsonak sar daitezen. Honetaz gain, hauentzako bainugelak ere egokitu dira . Bestalde, Interpretazio Zentroak Irisgarritasun zigilua du:\nZentroak eskaintzen dituen zerbitzuen artean, besteak beste, arropazaindegia eta informaziogunea daude.


Bonneko gailurrak Kiotoko protokoloari buruzko azken orduko akordioa lortu du | Consumer\nBonneko gailurrak Kiotoko protokoloari buruzko azken orduko akordioa lortu du\nJaponiak, Kanadak, Errusiak eta Australiak, azkenik, Europako Batasunak aurkeztutako konpromiso-akordioa babestu dute\nAlemanian bildutako ingurumen-ministroek konpromiso-akordioa lortu zuten azken minutuan, berotegi-efektua eragiten duten gasen emisioak murrizteari buruzko Kiotoko protokoloa salbatzeko, eta Europako arduradunek esan zuten. “Egun handia da ingurumenerako. Aurrerapauso handia da nazioarteko negoziazio konplexu horretan emaitza lortzea” esan zuen Michael Meacher Ingurumeneko ministro britainiarrak.\nJaponiak, Kanadak, Errusiak eta Australiak, azkenik, Europar Batasunak aurkeztutako konpromiso-akordio bat babestu zuten, Hagako gailurra azaroan blokeatu eta Estatu Batuetatik Kiotoko negoziazioak kendu ondoren gerta zitekeen porrota saihesteko. Nazio Batuek Bonnen dituzten negoziazioetan parte hartzen duten 185 herrietako batzuek uko egin diezaiokete planari, 0900 GMTn hasiko den osoko bilkura batean. Baina funtsezkoa zen potentzia industrial nagusiek beren arteko desberdintasunak konpontzea.\nEuropako negoziatzaile nagusiaren bozeramaile batek, Belgikako Olivier Deleuze Energia ministroak, esan zuen Japoniak salbuespen berezia lortu zuela 1997ko Kiotoko Protokoloa aplikatzeko mekanismoei buruzko zalantzak argitzeko. Beste arduradun batzuek, ordea, esan zuten ez zegoela oso argi zer nolako akordioa lortu zen Japoniarekin.\nTokioren jarrera erabakigarria zen akordioa indarrean jartzeko, George W presidente estatubatuarra izan ondoren. Bushek ez zuen ituna onartu martxoan, esanez berotegi-efektua eragiten duten gasen emisioak nahitaez murrizteak kalte egingo ziola munduko kutsatzaile handienaren ekonomiari.\nbonn gailur Kioto-eu


Kepa Barañanoren "Hi eta ni adiskide beti" liburua aurkeztuko da ostiralean Arrankudiagako gaztetxean - Aiaraldea.eus\nJulen Solaun Martinez 2019-11-26 07:00 Kultura Arrankudiaga-Zollo\nLiburuaren helburuen artean, euskararen gaztelerarekiko menpekotasuna salatzea eta euskal historiaren "kontakizunaren borroka" irabaztea daudela dio idazleak.\nKepa Barañano bere liburuarekin, artxiboko irudi batean. / Aiaraldea.eus | Ikusi handiago | Argazki originala\nKepa Barañano idazle laudioarrak Hi eta ni adiskide beti eleberria aurkeztuko du ostiral honetan, azaroak 29, Arrankudiagako Txondor gaztetxean. Idazlearen arabera, eleberriaren helburu nagusietako bat Euskal Herriko historiaren “kontakizunaren borroka” irabaztea izan da: “Guk kontatu behar ditugu hemen gertatutakoak, bestela beste batzuek kontatuko dutelako; hori ezin dugu inondik inora onartu”.\nLiburuaren beste xedeetako bat “euskarari prestigioa ematea” izan da, “erdararen morroi” bihurtzen ari dela uste baitu idazleak. “Euskaraz akats asko onartzen ditugu, erdaraz onartzen ez ditugunak. Eta hori zergatik? Nire ustez, euskararekiko begirune faltagatik; eta gure hizkuntzari begirunea izan behar diogu”, kritikatzen du Barañanok. Bestalde, aurkezpenean saldutako liburu guztien diru sarrerak Altsasuko presoentzat izango direla esan dute gaztetxetik, idazlearen jarrerarekin bat eginez.\nBestalde, Arrankudiaga eta Zolloko gazte asanbladak, euskararen eguna dela eta, 12 urtetik gorakoentzako ipuin lehiaketa bat antolatu du abenduan. Partaideek, antolakuntzak erraztutako helbide batera bidali beharko dituzte haien istorioak abenduaren 10a baino lehen, eta sariak Gabon-gaueko egunean banatuko dira. Baldintza bezala, antolakuntzak ipuin guztientzako hasiera finkatu du: “Gogoratzen naiz. Oroitzapen lanbroa izan arren, oraindik ere akorduan daukat. Haize-boladarekin batera etorri, eta haizea ez bezala nirekin geratu zen”.\n“Euskaldunok errelatoaren borroka irabazi behar dugu, horretarako idatzi dut eleberria”


Lau barruti, herri bat - Pasaia\nPasaia portuaren inguruan sortutako udalerria da. Portua da, aldi berean, batzen eta zatitzen gaituena. Portuaren ertzetaraino iristen dira, Pasaiarekin batera, inguruko beste udalerri batzuk; hala nola, Lezo, Errenteria eta Donostia. Zenbaitetan, nahasketak eragiten ditu eraketa fisiko horrek, ez baita batere ohikoa udalerri bat, izaera juridiko-administratibo bakarra duen udalerria, lau barrutitan zatitua aurkitzea. Eta gainera, gure kasuan, barrutien arteko lurrek ez dute jarraipenik. Pasaiako Udala udal-mugak berrikusteko ekimena bultzatu nahian dabil, azken ikerketa historikoek diotenez, Pasaiari lurralde zabalagoa baitagokio; hau da, egun beste administrazio batzuen eskuetan dauden lursailak Pasaiari dagozkio. Eta horixe da mugen auzi ezagunaren muina. Beraz, ondoren aipatzen diren lur-azalerak etorkizunean finkatuko diren mugen menpe daude eta, edonola ere, ez dira zehatzak, oraindik inguruko udalerriekin egin beharreko mugaketa-lanak egiteke baitaude.\nPasaiari buruzko informazio gehiago eskuratzeko, jarraitu esteka hauei:\nHiri-ingurunea, geologia, klima, etxebizitzen okupazioa\nLau barrutietan zaharrena da Donibane eta badiaren ekialdean dago. Zaharrena izateaz gain, lur-azalera handiena duena ere bada, Jaizkibel mendiari esker, baita lurzoru urbanizatu gutxien duena ere, eta barruti horretan bizi da jende gutxien. AINTZINAKO HIRIGUNEA du eta badiaren ertzean zeharka-meharka egiten duen kale bakarra. Oinetxe ugari daude bertan, arrantzaleen etxeekin modu naturalean uztartuta, multzoari halako edertasun bikaina emanez. Ekialdetik, Hondarribiarekin egiten du muga; hegoaldetik, berriz, Lezorekin. Lur-azalera: 920 hektarea. Bitxikeria modura: Donibaneko kirol-taldeek kolore arrosa erabili ohi dute lehiaketetan.\nBadiaren mendebaldean dago barruti hau, Donibaneren aurre-aurrean, eta honen antzera, AINTZINAKO HIRIGUNEA ederra du. Trintxerperekin batera, etenik gabeko hiria osatzen du eta 85 hektareako lur-azalera du, gutxi gorabehera. Barruti honetan dago arrantza-kaia, eta arrainarekin lan egiteko eta arraina izozteko egitura handiak eta modernoak ditu. San Pedroko taldeek kolore morea erabiltzen dute barrutia ordezkatzen dutenean.\nUdalerriaren hegoaldean dagoen barruti hau XIX. mendearekin batera sortu zen, bertan hainbat azpiegitura egin zirenean; hala nola, Norteko trenbidea, Madril-Paris errepidea, topoa edota portuko merkataritza-kaia. Ekialdetik, Errenteriarekin egiten du muga, eta mendebaldetik, Donostiarekin. Iparraldean, berriz, Portuko Agintaritza dago; Pasaiako Portua kudeatzen duen erakundea, alegia. Antxok 15 hektareako lur-azalera du, gutxi gorabehera. Barrutiko taldeek erabiltzen duten kolorea txuri-gorria izaten da, eskuarki.\nHistoriari erreparatuz, San Pedroren auzoa izan da, baina bere izaera lantzen jakin duen barrutia dela esan daiteke eta, egun, bi barruti osatzen dituzte. Trintxerpe nabarmen hazi zen arrantza-industria garatu zen urteetan, eta lau barrutietatik jendetsuena bilakatu zen. Baina 70eko eta 80ko hamarkadetako arrantza-krisialdiaren ondorioz, biztanle-kopurua nabarmen murriztu zen; hala ere, Trintxerpe da, gaur egunean ere, biztanle gehien dituen barrutia. 87 hektareako lur-azalera du, mugen auzia dela-eta, aldaketak izan ditzakeen arren. Trintxerpeko taldeek txuri-urdinez janzteko ohitura dute.


kritiken hemeroteka » Literatura lanbide\n« Neguko bidaiaria | Inoiz bukatzen ez den bidaia »\nLiteratura lanbide Javier Rojo / El Correo, 2002-09-18\nAnjel Lertxundik narratzaile moduan egin duen lanagatik ez du inolako aurkezpen beharrik euskal irakurleen artean. Honetan, ordea, ez dator istorio bat kontatzera, zeren “Mentura dugun artean” saiakera baita. Bertan idazleak era pertsonal eta inpresionista batez (hau da: liburu hau ez da zerbait ikasteko eskuliburua) bere literaturaren etxeko sukaldeak nola funtzionatzen duen azaldu nahi du. Eta askotan gertatzen den bezala, erakusten digu idazlea idazle baino lehenago, irakurle dela. Are gehiago, liburu honek iradokitzen duenaren arabera, idazleak idazle baino irakurle izan nahiago lukeela aditzera ematen dela dirudi.\nIzan ere, idaztea batzuetan sufritzea izan daiteke, baina irakurtzea beti da plazer bat. Ildo honetatik abiatuta, Lertxundik literaturarekin, orokorrean, eta euskal literaturarekin, bereziki, zerikusia duten zenbati arazo planteatzen ditu liburuan, hala nola euskal literaturak duen itzulpen-beharra, edota irakurle euskaldunen iruditerian baserriak betetzen duen tokia. Saiakera da idazlan hau, baina ez dago inolako oztoporik liburua narrazio bezala irakurtzeko. Izan ere, liburu bat idaztea edota irakurtzea, liburu horretan bertan kontatzen direnak bezain ekintza narratiboak izan baitaitezke.


Zaborrontziak | danbolin\nEkainetik nengoen ezer idatzi gabe komunitatean eta lehengo astean apustuei buruz arittu nintzen. Ez zen nire asmoa horren denbora tarte gutxirekin berriro idaztea, baina tira, hemen nauzue berriro.\nErdikalean lehengo zaborrontziak kendu eta berriak jarri dituzte. Nire harridurarako lau zeuden tokian bi bakarrik jarri dituzte, plastikoa eta errefesurentzako soilik. Alegia, bapatean badirudi organikorik eta paperik ez dugula birziklatu beharrik.\nEz dut ulertzen zergaitia. Zer egingo dut organikoa eta papera baditut? Poltsikoan sartu eta etxera eraman?\nHezkuntzan inbertitzen dugu, erakutsiz jendeari birziklatu egin behar dela, zabor sistema birziklapenean dago oinarritua, haurrentzako Agenda 21 deiturikoak antolatzen ditugu… baina Erdikalean modu batera jokatu behar dugu eta Laranjadi plazan beste modu batera?\nNire iritzirako horrek nahasketa soilik sortzen du eta ondorengo egoera sor dezake: Erdikalean ez badut birziklatzen, ondoko kalean zergatik birziklatu behar dut? Eta orduan, aurrera egin dugun guztia, atzerantz egingo dugu.\nJonek proposamen bat egin du kexen inguruan, hau da, kalean kexaka jardun beharrean, gure iradokizunak bideratzeko interneteko lotura erakutsi digu. Nik beste proposamen bat egingo dut: papera badaukagu Erdikalean botatzeko, zaborrontzirik ez dugunez, paper horretan idatzi gure kexa/iradokizuna eta udaletxe azpian dagoen buzoian bota.\nPrevious Article Iraetatik paseoan\nNext Article Gorka Unanue: "Garbi ikusi dugu herriko hainbat kale ilunak gelditu direla"


Edgley Optica 1 11 urteko hilabete # 1218\nKaixo! Fitxategia ezin dut errepasatu facebook erabiltzen ez dudalako (benetako lagunak izan beharrean) hegazkina hautatzean esan nahi dut P3D V4 3 programak berehala utzi du. Egileari (eta Rikooo) honekin bateragarria den bezala kentzea proposatzen diot p3D4 3.\nEdgley Optica 7 3 Duela hilabete aste # 1620\nGauza bera v4.5 bertsiorako!\nEdgley Optica 5 hilabete Duela aste 1 # 1752\nJoan: 1) SimObjects> Hegazkinak> Edgely Optica\nIreki: 2) Propietateak> Segurtasuna> Editatu> eta aldatu Talde eta Erabiltzaile guztiei baimendu> Ados\ncarrera P3Dv4 HF2; ondo doa.\nEdgley Optica 5 hilabete Duela aste 1 # 1755\nEsan didazun bezala egin dut, baina horrek ez du ezer aldatzen P3D huts egin hegazkina kargatu nahi dudan bezain laster.\nEdgley Optica 5 hilabete Duela aste 1 # 1756\nBarkatu, arazoak dituzu. Egiaztatu beharreko lehen gauza:\n1} Itzuli Edgley Optikaren propietateetara eta ikusi Talde eta Erabiltzaile guztiak egiaztatuta dauden ala ez. Aldaketa nabarmentzen duen marka beltz lodia jarri beharko litzateke. Hala ez bada:\n1a) Desmarkatu irakurri bakarrik eta jarraitu prozedura berriro eta gero berriro irakurri soilik.\nHori eginda, egiaztatu talde eta erabiltzaile guztiak mantentzen direla. Saiatu hegazkina eta ikusi CTD bat baduzu. Egin ezkero, Edgley Optica karpetaren "Jabetza" hartu beharko duzu. Google "Take Ownership Windows 10" loteak deskargatzeko.\nWindows 10 oso programa galkorra da eta MS-k nahita ezarri ditu erabiltzaile / segurtasun bloke ugari. Segurtasun baimenak aldatzea batzuetan gehiegi idazten da. Hartu jabeak erregistro-mailan W10 gelditzeko balio du berridazketarako baimenak.\nps .... berriro egiaztatu EO eta oraindik ere poliki-poliki hegan ORBX\nEdgley Optica 5 6 hilabete Duela egun # 1760\nIrtenbide egokia hau izan da:\nOrain dena ondo dago!\nHegan egin dezaket britainiar hegazkin arin bikain honekin!\nEskerrik asko zure laguntza plug_nickel!\nEdgley Optica 2 hilabete Duela aste 1 # 1897\nOndo pasatuko dut berarekin hegan egiten ...\nEdgley Optica 2 3 aste Duela egun # 2015\nArazo bera daukat - eredu honek kraskadura eragiten du mahaigainean P3D v4 eta v5. Hori egin duen eredu bakarra da. Segurtasun baimenekin nahastea ez da erantzuna, eta nire kasuan ez zuen funtzionatu.


Atzoko pintxo-potea… euskaraz!!! – Asociación de Vecinos Zabalgana Batuz Auzo Elkartea\n29 noviembre 20130\nAtzo iluntzean Zabalganak euskararen alde egiten duela erakutsi zuen berriz ere. Izan ere, «Euskara Zabalganan zabalduz» batzordeak antolatutako pintxo-poteo euskalduna oso arrakastatsua iza zen; hirurogei auzokide euskaltzale baino gehiago heldu ginen izatera une batzuetan modu original honen bidez euskararen aldeko hautua eta aldarrikapena egin genuenak.\nPintxo-poteoa auzo elkartearen lokaletik abiatu zen zazpi eta erdiak aldera, triki eta panderoek lagundurik, eta auzoko hainbat sektore zeharkatu zuen: Borinbizkarra, Zabalgana-zaharra eta Mariturri, hain zuzen ere. Oso giro alaian auzokideok-txiki zein handi-pintxo poteaz gozatzeaz gain, euskaraz egiteko parada ederra izan genuen ekimen honi esker. Aldiberean, gainera, euskararen egunerako GEU elkarteak antolaturiko ekimenen berri emateko ‘EUSKARAK 365 EGUN Gasteizen’ KARTEL-JIRA ere egin zen, kartelak jarriz, ibilbidean zehar.\nZabalganako euskara batzordea iaz sortu zenetik zenbait ekintza interesgarri eta garrantzitsu ari da bultzatzen auzoan; auzoko denda eta tabernetan euskararen presentzia handitzeko Udaleko Euskara Zerbitzuarekin elkarlanean ‘Giro onean’ eta ‘Eskerrik asko’ kanpainaren zabalpenarena, kasu. Eta apurka-apurka ikusten da jorratu beharreko ezinbesteko ildo honetan gero eta auzoko gehiago inplikatzen ari direla. Segi dezagun, bada, atzokoa bezalako iharduerak bultzatzen eta babesten! Goazen guztion artean Zabalganan euskara zabaltzera!!\nEKO- Iniciativa europea contra de la radiación electromagnética